Dua penyokong Perak maut lepas tengok bola

IPOH: Dua penyokong bola sepak Perak maut dalam nahas tiga motosikal berhampiran susur keluar Lebuhraya Utara Selatan arah utara (Bercham-Jelapang), awal pagi Rabu.

Mangsa, Muhammad Faiz Bazli Abdul Hamid, 25, dan Izzwan Syamel Denial Ismail, 18, dilaporkan meninggal dunia di tempat kejadian sekitar jam 1 pagi.

Insiden berkenaan dipercayai berlaku semasa kedua-dua mangsa dalam perjalanan pulang ke Chemor dan Bercham selepas menyaksikan perlawanan antara Perak dengan Johor Darul Ta’zim (JDT) di Stadium Perak.

Ketua Polis Daerah Ipoh, Asisten Komisioner Yahaya Hassan berkata, kemalangan itu turut membabitkan seorang pelajar lelaki berusia 16 tahun cedera di bahu dan luka di kaki serta tangan.

Maklumnya, siasatan awal mendapati, kejadian tercetus selepas motosikal jenis Yamaha yang ditunggangi kedua-dua mangsa bergesel lalu terbabas.

“Kejadian mengakibatkan motosikal ditunggangi seorang pelajar dari arah sama tidak sempat mengelak dan hilang kawalan sebelum terbabas sendiri.

“Kes disiasat di bawah Seksyen 41(1) Akta Pengangkutan Jalan 1987,” katanya seperti dilapor Sinar Harian.

Sementara itu, Pengerusi Perak FC, Datuk Seri Abdul Azim Mohd Zabidi menzahirkan ucapan takziah atas kemalangan meragut nyawa melibatkan penyokong pasukan itu.

Katanya, Perak FC amat menghargai sokongan peminat The Bos Gaurus yang hadir setiap minggu menyaksikan perlawanan.

“Saya mewakili pihak pengurusan, barisan jurulatih dan pemain menzahirkan ucapan takziah dan mendoakan keluarga mangsa tabah menghadapi ujian besar ini,” ujarnya.

Author

Diyana Rahip

View all posts

View all posts


Dedah maklumat peribadi anak-anak Emilia, cabul hak asasi – Peguam

KUALA LUMPUR: Peguam pemerhati kes keganasan rumah tangga Emilia Hanafi menegur satu akaun Instagram berhubung pendedahan keterlaluan maklumat peribadi anak-anak yang boleh melanggar hak asasi kanak-kanak berkenaan.

Nizam Bashir dari firma guaman Tetuan Nizam Bashir & Associates berkata, maklumat seperti nama sekolah, yuran dan lain-lain semua nampaknya disiarkan oleh akaun Instagram berkenaan.

“Secara alternatif, maklumat persekolahan tersebut adalah peribadi kepada kanak-kanak tersebut. Tambahan pula ketiga-tiga kanak-kanak ini masih dibawa umur.

“Persoalannya bagaimana suatu pihak ketiga boleh mendapat akses kepada maklumat peribadi kanak-kanak tersebut?

“Siapa yang membekalnya kepada pemilik akaun berkenaan? Pihak kolej atau sekolah?

“Emilia sebagai penjaga tidak memberi kebenaran untuk maklumat tersebut didedah untuk melindungi keselamatan anak-anak.

“Jadi penyiaran maklumat tersebut adalah bercanggah kepada hak keperibadian kanak-kanak tersebut,” katanya.

Tambahnya, jadi komen-komen dengan maklumat peribadi kanak-kanak tersebut wajar dielak demi kemaslahatan kanak-kanak tersebut.

“Apa pun, wajar elak komen-komen yang menjurus kepada isu yang dihadapan Mahkamah kerana ianya adalah “subjudice”,” katanya.

Emilia, 43, memberikan keterangan di Mahkamah Majistret pada Jumaat lalu, mendedahkan wang nafkah RM6,000 sebulan diberikan ahli perniagaan, Datuk SM Faisal SM Nasimuddin untuk tiga anak mereka tidak mencukupi bagi menampung perbelanjaan.

Susulan daripada itu, sebuah portal melaporkan Instagram tersebut ada berkongsi bukti bahawa SM Faisal turut menampung yuran pembelajaran ratusan ribu ringgit kepada tiga orang anaknya sejak dahulu sehingga sekarang.

Ia mendakwa yuran persekolahan mereka di Sekolah Antarabangsa terkemuka turut dibayar oleh ayah mereka.

Sebelum mereka berpindah ke sekolah antarabangsa tersebut, yuran-yuran sekolah untuk antarabangsa yang terdahulu juga turut dibayar oleh bapa mereka.

Walaupun pada ketika itu Emilia tidak menghantar anak-anak ke sekolah terdahulu kerana mengikut arahan mahkamah utk anak-anak kekal di sekolah sediakala apabila permohonan injuksi bapa ditolak mahkamah.

Author

Tun Puteh Wanti

View all posts

View all posts


Mahkamah tolak permohonan SM Faisal sekat kebebasan bersuara Emilia

KUALA LUMPUR: Mahkamah Sesyen Kuala Lumpur hari ini menolak tuntutan jutawan Datuk SM Faisal SM Nasimuddin Kamal berkaitan sekatan kebebasan bersuara terhadap bekas isterinya, Emilia Hanafi.

Hakim Mahkamah Sesyen, Zulqarnain Hassan membacakan keputusan itu selepas mendengar hujahan oleh peguam-peguam mewakili Emilia dari firma guaman Nizam Bashir & Associates.

Peguam mewakili Emilia hari ini, Amer Ashrhaf berkata, perintah itu yang difailkan Faisal pada 22 Julai lalu di Mahkamah Sesyen Kuala Lumpur bagi memohon ganti rugi dan perintah menghalang Emilia memuat naik sebarang kata-kata ataupun ‘posting’ di semua platform media sosial serta media masa.

“Pihak plaintif turut memohon agar Emilia agar tidak menulis sebarang status kes Mahkamah Syariah dan juga di Mahkamah Sivil.

“Plaintif (Faisal) secara umumnya mendakwa anak guam saya telah membuat kekacauan kepadanya, keluarganya dan reputasinya susulan perkara-perkara yang didakwa tersebut, yang mana beliau telah menafikan sekeras-kerasnya.

“Menerusi tuntutan itu juga, plaintif memfailkan suatu permohonan untuk mendapatkan perintah halangan ataupun injunksi interim terhadap anak guam saya sementara prosiding kes.

“Plaintif juga memohon anak guam saya berada dalam lingkungan 500 meter daripadanya, wakilnya, keluarganya, serta premis-premis kediamannya dan perniagaannya.

“Dengan keputusan Mahkamah hari ini, permohonan injunksi Plaintif telah ditolak dan anakguam kami bersyukur atas keputusan tersebut,” katanya kepada MEDIA VARIASI.

Barisan peguam yang mewakili Emilia selain Amer adalah Nizam Bashir dan Azad Akhbar Khan.

Terdahulu, Faisal turut memfailkan saman terhadap penyanyi rap Caprice dan aktivis, Mona Din berikutan menulis kes Emilia di media sosial masing-masing.

Isteri ahli perniagaan terkenal itu dipenjara selama tujuh hari di atas kesalahan gagal mematuhi perintah Mahkamah Tinggi Syariah Kuala Lumpur berhubung menukar ganti tarikh lawatan ketiga-tiga anak mereka.

Setelah dibebaskan, Faisal memfailkan tuntutan harta sepencarian daripada Emilia berhubung satu per empat bahagian kediaman kelamin mereka sepanjang tempoh perkahwinan.

Perbicaraan kes keganasan rumah tangga ke atas Emilia dijadualkan berlangsung pada Jumaat ini.

Author

Tun Puteh Wanti

View all posts

View all posts


Satu PPS dibuka tempatkan mangsa ribut di Sepang

SEPANG: Sebuah pusat pemindahan sementara (PPS) dibuka di Balairaya Majlis Pengurusan Komuniti Kampung (MPKK) Pulau Meranti, Putra Perdana, Dengkil dekat sini malam tadi bagi menempatkan mangsa kejadian ribut.

Ketua Polis Daerah Sepang, ACP Wan Kamarul Azran Wan Yusof berkata, PPS yang dibuka pada 10 malam itu menempatkan tujuh mangsa daripada satu keluarga.

“Keluarga itu ditempatkan di PPS itu selepas bumbung rumah mereka di Pangsapuri Angsana, Bukit Puchong 2, tercabut diterbangkan angin akibat kejadian berkenaan,” katanya dalam kenyataan hari ini.

Beliau berkata, setakat ini pihaknya tidak menerima laporan berkaitan jumlah rumah yang rosak akibat ribut itu.

Terdahulu, media melaporkan lebih 20 lokasi di sekitar Kampung Pulau Meranti, Taman Putra Perdana dan Pangsapuri Angsana Bukit Puchong 2, terjejas akibat ribut petang semalam.

Kejadian kira-kira 4.30 petang itu menyebabkan beberapa infrastruktur awam, masjid, surau, premis perniagaan dan rumah penduduk turut mengalami kerosakan. – BERNAMA


‘Apa Sanusi buat, semua nak jadi salah’

ALOR SETAR: Menteri Besar, Datuk Seri Muhammad Sanusi Md. Nor enggan lagi mengulas mengenai klip video tular baru-baru ini yang memaparkan perbuatan beliau mengetuk kepala remaja perempuan menggunakan kertas.

“Benda dah selesai, tak payahlah tanya. Saya tidak ada komen apa-apa pun sebab bukannya saya buat salah apa pun.

“Apa Sanusi buat, semua nak jadi salah. Tak payahlah panjangkan cerita lagi,” katanya.

Beliau dalam pada itu turut menempelak pihak yang mengkritiknya berhubung tindakan tersebut.

“Di Kuala Lumpur lagi banyak masalah, dia (pengkritik) duduk di Kula Lumpur kan? Masalah wanita paling besar di Kuala Lumpurlah dengan cengkaman dan tekanan hidup, masalah sosial, eksploitasi dan pengabaian wanita.

“Tetapi kamu datang dan kacau kes letak (kertas) atas kepala. Kawan itu ‘dok’ gelak sampai sekarang, tetapi ‘hangpa’ (kamu) kata dia cedera. Tak boleh begitu kerana tindakan membesar-besarkan perkara yang remeh tidak langsung membantu masyarakat,” katanya. – KOSMO

Authors

Media Variasi

View all posts

Diyana Rahip

View all posts

View all posts

View all posts


McDonald’s Malaysia siasat kes caj sos cili peket RM10.60

CYBERJAYA: Syarikat restoran makanan segera, McDonald’s Malaysia sedang menjalankan siasatan lanjut berhubung dakwaan caj RM1 terhadap peket sos cili kepada pelanggannya.

Pengarah Urusan dan Rakan Operasi Tempatan McDonald’s Malaysia, Datuk Azmir Jaafar berkata, pihaknya akan memanggil pekerja dan pelanggan yang terlibat bagi mendengar penjelasan mereka berhubung kes terbabit.

“Kami akan mendengar penjelasan daripada kedua-dua pihak iaitu pekerja dan juga pelanggan yang mendakwa dikenakan caj tersebut.

“Buat masa ini, kami tidak mahu komen lanjut kerana ia masih dalam proses siasatan,” katanya seperti dilapor Kosmo pada Isnin.

Beliau berkata demikian ketika ditemui selepas Majlis Konvokesyen Kali Ke-4 Akademi Vokasional McDonald’s Malaysia di Universiti Teknologi Mara (UiTM) Puncak Alam di Kuala Selangor, hari ini.

Terdahulu, media melaporkan restoran makanan segera terkenal dikecam orang ramai selepas meletakkan caj RM1 untuk sepeket sos cili yang dahulunya diberi secara percuma.

Menerusi hantaran tular di laman Facebook, seorang pelanggan berkongsi gambar resit pembayaran 10 pek sos cili yang berharga RM10.60 berserta cukai.

Mengulas lanjut, Azmir berkata, pihaknya tidak pernah mengenakan sebarang caj kepada pelanggan yang meminta sos peket kecuali sos khas barbeque dan sos masam manis yang dimakan bersama nuget.

“Kami tidak jual sos cili, tetapi pelanggan berpada-padalah juga (minta peket sos), takkanlah minta sampai 20 peket sos cili (dalam satu masa).

”Tetapi kadang-kadang kes ini berlaku dan anda jangan terkejut,” ujarnya.

Author

Diyana Rahip

View all posts

View all posts


Jangan takutkan pelancong China, merepek sungguh – GTA

KUALA LUMPUR: “Jangan takutkan pelancong dari China? Ini adalah sesuatu yang merepek yang cukup luar biasa,” kata Timbalan Pengerusi Gerakan Tanah Air (GTA), Aminuddin Yahaya.

Aminuddin menyelar pendirian kerajaan berhubung kenyataan Menteri Pelancongan, Tiong King Sing membabitkan isu kemasukan pelancong dari negara yang didakwa menjadi punca pandemik COVID-19, China.

Hal ini kerana, katanya, situasi itu membuatkan rakyat Malaysia hidup dalam kebimbangan malah, keputusan itu dikatakan seolah-olah beriya-iya dalam menggalakkan pula.

Paling mengecewakan, beliau berkata, kenyataan itu dikeluarkan oleh seorang pemimpin tanah air.

“Nampaknya kerajaan lebih ‘sayangkan’ pelancong China yang berjuta-juta dan berduyun-duyun masuk ke Malaysia walaupun penularan varian baharu COVID-19 di negara itu sedang menggila.

“Lebih membimbangkan apabila tidak lama selepas beliau (menteri) ‘merepek’, dilaporkan pula bahawa dua varian utama dari negara China sudah mula merebak di Malaysia.

“Malah dilaporkan lagi selepas itu sebanyak 96.5 peratus sampel air kumbahan pesawat dari China yang diuji oleh pasukan KKM (Kementerian Kesihatan) dikesan ada virus COVID-19,” tulisnya di hantaran Facebooknya.

Aminuddin turut menyindir menteri berkenaan berikutan tiada permohonan maaf daripada pemimpin itu, sehingga kini.

“Sepatutnya kerajaan sejak dari awal lagi mengambil iktibar akan apa yang berlaku di Itali baru-baru ini. Hampir separuh dari penumpang yang tiba dari China positif COVID-19.

“Inilah antara asas kebimbangan rakyat Malaysia. Bukan saja-saja nak takut-takut, apatah lagi kebencian kaum.

“Tambahan pula, ketika ini banyak negara yang sudah mengambil tindakan tegas terhadap kemasukan pelancong China demi menjaga nyawa rakyat mereka.

“Di Malaysia? Jangan takutkan pelancong? Merepek sungguh,” katanya.

King Sing sebelum ini dilaporkan meminta orang ramai berhati-hati terhadap komen mereka berhubung ketibaan pelancong dari China susulan pembukaan semula sempadan negara itu.

Dalam catatan di Facebook yang ditulis dalam bahasa Cina, King Sing berkata, pelancong dari China tidak sewajarnya merasa tersisih untuk datang ke negara ini.

Author

Tun Puteh Wanti

View all posts

View all posts


Harapan besar NGO, orang awam terhadap Menteri Kesihatan baharu

CYBERJAYA: Kementerian Kesihatan (KKM) di bawah pentadbiran Menteri Kesihatan, Dr Zaliha Mustafa diharapkan dapat membangunkan sistem kesihatan awam yang lebih mesra dan kukuh.

Beberapa pihak daripada pertubuhan bukan kerajaan (NGO) dan orang awam tampil menyuarakan harapan mereka terhadap wanita pertama KKM untuk memulakan perkhidmatan sebagai Menteri Kesihatan itu.

Timbalan Presiden Pertubuhan Mesra Pengguna Malaysia (PMPM), Azlin Othman berkata, Dr Zaliha perlu diberi sokongan padu dan kerjasama semua pihak memajukan perkhidmatan KKM kepada rakyat.

Menurut Azlin, PMPM turut berterima kasih dan bersetuju dengan kenyataan beliau meneruskan legasi Khairy Jamaluddin iaitu Dasar Generasi Penamat (GEG) mengenai rokok dan vape.

“Dr Zaliha dan KKM turut diharap dapat memberi perhatian dalam mempergiatkan promosi ubat dan kosmetik selamat lebih holistik dan tidak memberi ruang iklan kepada perniagaan dan perkhidmatan produk kesihatan tidak tepat yang bersandarkan testimoni semata-mata di media sosial dan media massa selain wujudnya perkhidmatan doktor palsu yang mengambil kesempatan khususnya dalam hal kesihatan pergigian.

“Perniagaan dan perkhidmatan tidak beretika terus dikenakan dengan tindakan undang-undang lebih tegas dan dalam masa yang sama masyarakat pengguna dan orang ramai perlu diberi kefahaman demi menjamin masyarakat pengguna agar tidak mudah diperdaya,” kata Azlin.

Sementara itu, Presiden Lembaga Pelindung dan Kebajikan Pengguna Malaysia (LPKPM), Dr Lee Nan Sang berharap agar Dr Zaliha dapat memberi tumpuan untuk menyempurnakan kerja-kerja yang masih tertunggak dengan lebih progresif bagi membawa manfaat kepada rakyat.

“Kemudahan alat perubatan dan bangunan hospital atau klinik kesihatan yang telah lama atau kuno, saya berharap beliau dapat mengunjungi hospital dan klinik kesihatan untuk mendapat gambaran yang jelas.

“Seterusnya mengambil langkah yang wajib untuk memperbaikinya atau meningkatkan taraf, demi manfaat kepada rakyat terutamanya pengguna kemudahan kesihatan.

“Saya pernah melawat ke beberapa buah hospital di negara ini, dan juga menerima aduan dari pengguna bahawa misalnya, tempat parkir yang amat kurang, keadaan bilik rawatan yang tidak sempurna misalnya kerusi duduk untuk doktor, tempat duduk untuk pesakit yang menunggu dan sebagainya.

“Warga emas dan Orang Kurang Upaya (OKU) harus diutamakan, khasnya masa menunggu rawatan dan mengambil ubat. Tempat duduk khas untuk mereka harus disediakan dengan mencukupi. Ramai yang datang ke hospital kerajaan untuk dapat rawatan adalah warga emas,” kata Lee.

Tambah Lee, KKM juga perlu menambah baik proses pendaftaran, masa menunggu dan proses pengambilan ubat, di samping memantau yuran perubatan hospital swasta sebagai langkah prihatin kepada pengguna terutamanya mereka dari golongan berpendapatan rendah dan sederhana.

Penderma darah tetap dari Tampin, Nallasivam Govindasamy pula berharap KKM dapat mempertingkatkan kesedaran menderma darah melalui pendidikan di sekolah dan penderma darah banyak kali.

Kata Nallasivam yang telah menderma darah sebanyak 85 kali, amalan menderma darah menyumbang kepada keselamatan menyelamatkan nyawa dan sewajarnya menjadi ikutan anak muda.

“Kesedaran menderma darah boleh ditingkatkan melalui pendidikan di sekolah dan penderma darah banyak kali sebagai contoh dengan minima 50 kali menderma darah boleh diberi penghargaan dan pengiktirafan sebagai kumpulan sukarelawan atau ikon kesihatan negara (Wira Sihat Selamat) kerana usaha menderma darah tidak ternilai harganya.

“Saya sebagai penderma darah memberi saranan agar pendidikan menderma darah boleh dicadangkan Menteri Kesihatan baharu kepada kerajaan untuk dimasukkan ke dalam silibus pendidikan.

“Bermula di sekolah rendah lagi, bermula usia 10 tahun untuk memberi pendedahan awal dan dapat tingkatkan pengetahuan menjadi modal insan berguna kepada negara,” katanya.

Menurutnya, walaupun usia membolehkan penderma darah pertama kali adalah seawal 18 tahun, namun pendedahan awal melalui pendidikan boleh memberi motivasi kepada anak-anak untuk menjadi insan prihatin.

Author

Faridah Amiratul

View all posts

View all posts


Kasari dua kanak-kanak: Pengasuh didakwa esok

JOHOR BAHRU: Seorang pengasuh yang dipercayai mengasari dua kanak-kanak di bawah jagaannya di sebuah taska di Mutiara Rini, dekat sini, akan dihadapkan ke mahkamah, esok.

Ketua Polis Johor, Datuk Kamarul Zaman Mamat berkata wanita berusia 21 tahun itu, akan didakwa atas pertuduhan di bawah Seksyen 31 (1) (a) Akta Kanak-kanak 2001.

“Hasil siasatan mendapati, video rakaman dibuat oleh salah seorang guru taska yang merakam kejadian melalui telefon bimbit miliknya, menunjukkan wanita terbabit disyaki telah mengasari dua kanak-kanak yang berada di bawah jagaannya.

“Justeru suspek akan dituduh esok,” katanya menerusi kenyataan hari ini.

Jika sabit kesalahan, boleh dikenakan hukuman denda maksima RM50,000 atau penjara hingga 20 tahun atau kedua-duanya sekali.

Pada Isnin lepas, tular dua video di aplikasi WhatsApp yang menunjukkan seorang perempuan mengasari badan seorang bayi yang sedang menangis.

Susulan itu, seorang wanita tempatan direman untuk membantu siasatan kes mengasari bayi di sebuah taska di Mutiara Rini, mengikut Seksyen 31 (1) (a) Akta Kanak-kanak 2001. – BERNAMA


MOT arah prasarana bincang masalah teknikal LRT, MRT

JOHOR BAHRU: Kementerian Pengangkutan (MOT) mengarahkan Prasarana Malaysia Berhad (Prasarana) mengadakan mesyuarat khas bagi membincangkan masalah teknikal melibatkan perkhidmatan Transit Aliran Ringan (LRT) dan Transit Aliran Massa (MRT) yang sering berlaku kebelakangan ini.

Menterinya, Anthony Loke Siew Fook berkata, arahan itu diberikan kepada Pengerusi Kumpulan Prasarana, Tan Sri Jamaludin Ibrahim bagi mendapatkan semua laporan berhubung masalah teknikal dihadapi kedua-dua perkhidmatan tersebut.

Beliau berkata, kementerian akan mengambil pelbagai langkah bagi mengatasi sebarang isu yang berlaku, sekali gus berharap insiden gangguan teknikal di landasan LRT Kelana Jaya yang mengakibatkan kelewatan semalam tidak berulang.

“Saya berasa amat kesal dan memohon maaf kepada semua penumpang yang terlibat, terutamanya warga kerja yang bergegas pulang ke rumah untuk berbuka puasa, sudah tentu apa yang berlaku pada waktu puncak semalam memberikan kesan kepada ramai penumpang.

“Mereka (Prasarana) perlu lihat punca sebenar masalah teknikal ini, sebab dalam masa dua minggu ia kerap berlaku, semalam di laluan LRT Kelana Jaya dan baru-baru ini di MRT Laluan Kajang,” katanya pada sidang media selepas Majlis Perasmian Pas Tanpa Had MyBAS50 dan bas elektrik di Larkin Sentral di sini hari ini.

Beliau berkata demikian ketika mengulas laporan mengenai operasi perkhidmatan LRT Laluan Kelana Jaya, yang mengalami kelewatan disebabkan kerosakan pada sistem perhubungan tren di Stesen Taman Bahagia, semalam.

Berhubung lapan individu yang terlibat dalam nahas LRT Laluan Kelana Jaya pada Mei 2021, memfailkan saman terhadap Rapid Rail Sdn Bhd dan Prasarana, Loke menjelaskan beliau menghormati hak kesemua mangsa untuk mengambil tindakan.

“Saya tidak boleh beri komen lanjut…apa yang boleh saya nyatakan bahawa kita berasa simpati terhadap (mangsa) kemalangan itu dan kita hormati hak mereka,” katanya.

Semalam, dilaporkan kesemua lapan individu memfailkan saman terhadap Rapid Rail dan Prasarana atas dakwaan cuai kerana gagal memastikan pengangkutan awam itu beroperasi dengan selamat sehingga menyebabkan mereka mengalami kecederaan.

Dalam insiden pada 8.45 malam 24 Mei 2021 itu, seramai 47 penumpang tren dilaporkan parah manakala 166 orang cedera ringan apabila sebuah tren yang membawa penumpang dan sebuah tren rosak yang sedang dipandu uji bertembung. – BERNAMA


Tiada perbincangan mengenai rombakan Kabinet – TPM Fadillah

BRUSSELS: Timbalan Perdana Menteri, Datuk Seri Fadillah Yusof berkata, belum ada perbincangan mengenai rombakan Kabinet.

“Saya belum mendengar mengenainya. Tiada perbincangan tentang perkara itu. Itu adalah prerogatif (hak mutlak) Perdana Menteri (Datuk Seri Anwar Ibrahim),” katanya ketika ditanya mengenai desas-desus mengenai kemungkinan akan berlaku rombakan Kabinet.

“Saya orang bekerja. Saya menurut perintah,” kata Fadillah yang juga Menteri Perladangan dan Komoditi, kepada Media Malaysia di sini, hari ini

Beliau sebaliknya menegaskan bahawa Gabungan Parti Sarawak (GPS) komited dan fokus untuk memastikan kerajaan yang kukuh dan stabil.

“Kami dari GPS telah memberikan komitmen dan apa yang kami perlukan sekarang ialah kerajaan yang kuat dan stabil.”

“Tanpa kestabilan, kita tidak boleh mengubah prestasi ekonomi, pelabur tidak akan datang kerana tiada dasar yang jelas, tiada kesinambungan dari segi kerajaan,” katanya.

Hanya kestabilan politik dan tadbir urus yang baik akan menarik kedatangan pelabur, kata Fadillah yang merupakan Ketua Whip GPS di Parlimen.

“Ini perkara terpenting buat Sarawak dan ia merupakan komitmen kami dalam Kerajaan Perpaduan,” katanya. – BERNAMA


Pusat Tesla pertama di Malaysia dibuka secara rasmi

CYBERJAYA: Syarikat gergasi kenderaan elektrik (EV) antarabangsa dari Amerika Syarikat (AS), Tesla hari ini secara rasmi membuka Pusat Tesla pertama di negara ini.

Terletak bersebelahan pejabat firma teknologi terkenal Jepun, NTT Data di Persiaran Apec, premis berkeluasan 5,110 meter persegi itu berperanan sebagai pusat sehenti.

Pengarah Serantau Tesla, Isabel Fan berkata, bangunan dua blok itu memuatkan bilik pameran, jualan, sistem pengecas super, auditorium, ruang kerja dan pusat servis.

“Uniknya, kami mengambil masa cuma selama dua bulan sahaja bagi menyiapkan pusat ini yang kini sudah mempunyai lebih 30 kakitangan,” katanya ketika ditemui pemberita selepas perasmian pusat itu di sini, hari ini.

Perasmian itu disempurnakan oleh Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz.

Pada majlis itu, Isabel turut mengumumkan model 3 akan mula dihantar kepada pelanggan menjelang akhir tahun ini manakala model Y pula dijangka awal tahun depan.

“Untuk model 3 yang bakal dilancarkan di pasaran Malaysia tidak lama lagi itu ditawarkan pada harga runcit mulai daripada RM189,000 untuk varian pacuan roda belakang (RWD).

“Sementara model Y yang dianggap sebagai model ’crossover’ dijual pada harga bermula RM199,000 untuk varian RWD dan sudah dilancarkan di Kuala Lumpur, pada Julai lalu,” ujarnya.

Sementara itu, Tengku Zafrul ketika berucap memuji peranan dimainkan Tesla dalam memacu ekosistem EV di negara ini selain menjana peluang pekerjaan dan menyokong automotif tempatan.

Pelaburan dalam sektor itu juga katanya, merekodkan nilai mencecah RM26.2 bilion dari 2018 sehingga Mac lepas dan trend tersebut selaras dengan perkembangan EV sejagat.

“Menjelang 2030, kita berhasrat agar ekosistem ini sumbang 15 peratus daripada ‘volume industri total’ malah menjadi 38 peratus pada 2040 dan 80 peratus pada 2050,” katanya. – Kosmo!

Author

Media Variasi

View all posts

View all posts


7 akta berkaitan penggantian hukuman mati mandatori akan dipinda – Azalina

CYBERJAYA: Kerajaan bersetuju untuk meminda tujuh akta berkaitan pelaksanaan cadangan hukuman gantian terhadap hukuman mati mandatori, kata Menteri di Jabatan Perdana Menteri (Undang-undang dan Reformasi Parlimen), Datuk Seri Azalina Othman Said.

Menurutnya, perkara itu telah diteliti Kabinet menerusi mesyuarat yang dijalankan hari ini bagi membincangkan semula cadangan hukuman gantian terhadap hukuman mati mandatori.

Tambah Ahli Parlimen Pengerang itu, tujuh akta tersebut ialah: RUU Kanun Keseksaan (Pindaan) 2022; RUU Kanun Tatacara Jenayah (Pindaan) 2022; RUU Keadilan Jenayah (Pindaan) 2022; RUU Penculikan (Pindaan) 2022; RUU Senjata Api (Penalti Lebih Berat) (Pindaan) 2022; RUU Senjata (Pindaan) 2022; dan RUU Dadah Berbahaya (Pindaan) 2022.

Katanya lagi, Jabatan Peguam Negara telah meneliti dasar pelaksanaan cadangan hukuman gantian terhadap hukuman mati mandatori yang melibatkan 11 kesalahan yang membawa hukuman mati mandatori sebagaimana peruntukan Kanun Keseksaan dan Akta Senjata Api Lebih Berat 1971

Selain itu, turut diteliti ialah 23 kesalahan yang membawa hukuman mati tertakluk budi bicara Mahkamah di bawah Kanun Keseksaan, Akta Senjata 1960, Akta Senjata Api Lebih Berat 1971 dan Akta Penculikan 1961.

“Penangguhan pelaksanaan hukuman mati (Moratorium) masih dikekalkan bagi pesalah hukuman mati sehingga semua pindaan RUU tersebut dilaksanakan.

“Pelaksanaan hukuman gantian terhadap hukuman mati mandatori ini dijangka akan memberi kesan langsung kepada seramai 1,327 orang banduan yang telah dijatuhkan hukuman mati oleh mahkamah.

“Manakala bagi lain-lain individu yang belum dituduh, hukuman gantian terhadap hukuman mati boleh dikuatkuasakan secara prospektif,” katanya dalam kenyataan media hari ini.

Pada masa sama, Azalina menyatakan pindaan undang-undang yang berkaitan tidak memansuhkan hukuman mati sepenuhnya, tetapi memberi budi bicara kepada mahkamah untuk memutuskan hukuman yang setimpal berdasarkan fakta kes.

Jelasnya, pelaksanaan cadangan hukuman gantian itu merupakan komitmen Kerajaan untuk memastikan pelaksanaan pemansuhan hukuman mati mandatori diteliti secara mendalam dan terperinci dari semua aspek.

“Rang Undang-Undang berkaitan pemansuhan hukuman mati mandatori ini dijangka dibentangkan di sidang Parlimen pada Februari 2023. Sistem keadilan jenayah adalah asas utama bagi masyarakat yang selamat dan aman.

“Oleh itu, Kerajaan juga akan mempertimbangkan kajian susulan Fasa 2 yang melibatkan pembaharuan sistem keadilan jenayah seperti dasar penghukuman (sentencing policy) yang lebih berkesan, hukuman sebatan dan pembaharuan sistem penjara yang merangkumi langkah-langkah untuk mengurangkan kesesakan penjara,” maklumnya.

Author

Diyana Rahip

View all posts

View all posts


Mayat remaja perempuan ditemui dalam semak, dipercayai dibunuh

SANDAKAN: Mayat seorang remaja perempuan ditemukan dalam satu kawasan semak selepas dipercayai dibunuh dalam kejadian di perkampungan setinggan Kampung Forest, Sandakan.

Mayat remaja berusia 15 tahun itu ditemukan kira-kira jam 10 pagi tadi .

Sebelum itu, Ketua Polis Daerah Sandakan, Asisten Komisioner Abdul Fuad Abdul Malek berkata, sejurus menerima maklumat, sepasukan anggota polis dihantar ke lokasi kejadian bagi menjalankan siasatan.

Menurutnya, sebaik tiba polis menemukan mayat remaja perempuan itu dalam kawasan semak dan berlumpur.

“Siasatan awal mendapati mangsa mati dibunuh dan mayatnya dibawa ke Bilik Mayat Hospital Duchess of Kent Sandakan untuk dibedah siasat.

“Susulan itu, 12.30 tengah hari, dua jam lebih kemudian polis menahan seorang lelaki warganegara asing berusia 22 tahun berhampiran lokasi kejadian.

“Siasatan lanjut berhubung kejadian masih dijalankan mengikut Seksyen 302 Kanun Keseksaan kerana membunuh,” katanya dalam satu kenyataan media pada Selasa.

Beliau berkata, orang ramai mempunyai maklumat berhubung kejadian menghubungi polis bagi membantu siasatan. – Astro AWANI

Author

Media Variasi

View all posts

View all posts


Lelaki ditahan campak tiga ekor kucing milik jiran dari tingkat 15 – Polis

KUALA LUMPUR: Seorang lelaki tempatan ditahan semalam kerana disyaki melakukan penganiayaan dan khianat terhadap haiwan dengan mencampakkan tiga ekor kucing dipercayai milik jirannya dari tingkat 15 di sebuah apartment di Jalan PJS 8/9, Petaling Jaya.

Ketua Polis Daerah Petaling Jaya, ACP Mohamad Fakhruddin Abdul Hamid berkata, penahanan suspek lelaki berusia 44 tahun itu berdasarkan laporan polis yang diterima pihaknya, pada Isnin (17 Oktober) lepas.

Beliau berkata, laporan itu menyatakan suspek telah bertindak mencampakkan haiwan terbabit daripada tingkat kediamannya.

“Selain penahanan lelaki itu polis turut menemukan tiga ekor kucing yang tidak bernyawa bersamanya. Hasil siasatan awal mendapati, suspek mengaku terlibat dalam kes ini dengan membuang kucing-kucing milik jirannya itu dari kediamannya dari tingkat 15,” katanya dalam kenyataan hari ini.

Mohamad Fakhruddin berkata suspek kini direman selama empat hari bermula semalam dan kes disiasat mengikut Seksyen 428 Kanun Keseksaan kerana menganiaya dan khianat terhadap haiwan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Sikap diam Wisma Putra tak selesai isu perairan negara diceroboh – Alwa

KUCHING: Pelbagai pihak tampil menyuarakan kebimbangan berhubung isu pencerobohan China di ruang udara dan perairan Malaysia di Laut China Selatan yang jelas mencabul kedaulatan negara ketika ini.

Masing-masing bimbang andainya Wisma Putra berterusan mengambil sikap berdiam diri dan pelbagai spekulasi timbul sejak kebelakangan ini yang dilihat boleh memudaratkan rakyat di negara ini.

Ahli Dewan Undangan Negeri (ADUN) Simunjan, Alwa Dris berkata, sebagai negara kecil seperti Malaysia pada ketika ini mesti berani menyatakan pendirian berhubung isu keselamatan perairan negara.

Menurutnya, Wisma Putra tidak seharusnya mengambil sikap berdiam diri berhubung isu itu kerana ia hanya akan meningkatkan lagi kebimbangan rakyat di Sabah dan Sarawak yang berdepan pencerobohan itu.

“Wisma Putra harus lebih tegas dalam menangani isu pencabulan kedaulatan negara ketika ini, kita tidak sesekali berkompromi dalam perkara yang mencabul kedaulatan negara kerana pendekatan itu sahaja boleh memberi peringatan kepada yang lain.

“Isu ini juga sudah banyak kali dibangkitkan oleh wakil rakyat dari Sabah dan Sarawak sejak beberapa tahun kebelakangan ini, namun isu itu tiada penyelesaian konkrit malah terus berlarutan,” katanya dalam kenyataan.

Tambah Alwa, sepatutnya sudah tiba masanya untuk tindakan diambil bagi menangani isu itu dan bukannya terus berdiam diri hanya kerana mahu menjaga hati segelintir pihak.

“Laporan Ketua Audit Negara Siri 3 (2018) telah memberi amaran melalui angka pencerobohan oleh China sebanyak 89 kali bermula pada 2016 hingga 2019.

“Manakala media antarabangsa CNN pula pernah melaporkan Kementerian Luar China menggambarkan latihan ketenteraannya di Laut China Selatan diadakan dalam wilayah negaranya,” katanya.

Bagi ADUN Kota Sentosa, Wilfred Yap Yau Sin pula, sebagai wakil rakyat dirinya sering berdepan dengan aduan nelayan yang semakin tertekan kerana mata pencarian mereka terjejas dengan adanya aktiviti latihan ketenteraan di Laut China Selatan sehingga mereka berpatah balik.

“Ada juga kisah nelayan kita terpaksa beralih arah ke kawasan perikanan laut bergelora dan tidak begitu sesuai dengan kapasiti bot memandangkan tempat kebiasaan mereka kini ada banyak kapal peronda atau adanya latihan ketenteraan.

“Terdapat juga dakwaan datang pula nelayan haram dari China lakukan aktiviti perikanan di kawasan pertikaian Kepulauan Spratley ini.

“Apakah ini semua tidak membimbangkan kita semua? Kedaulatan kita diceroboh, rakyat kita hilang mata pencarian. Jangan diam diri yang akhirnya akan mudaratkan kita,” katanya.

Tegas beliau, kerajaan perlu mengambil pendirian tegas dengan tidak membiarkan aktiviti pencerobohan dan provokasi ketenteraan tidak berterusan berlaku di Laut China Selatan.

“Mengapa kita berdiam lagi, kita perlu lakukan sesuatu untuk tangani ini dengan segera. Setiap negara ada kedaulatan yang perlu dijaga dan dihormati.

Kita bukan hendak bergaduh atau lakukan provokasi sebaliknya tindak tanduk buli ini jangan kita biarkan,” kata Wilfred.

Author

Tun Puteh Wanti

View all posts

View all posts


Tabiat merokok murid sekolah berleluasa jika tidak kuatkuasa undang-undang

CYBERJAYA: Tabiat merokok terutamanya penggunaan rokok elektronik atau vape dalam kalangan murid sekolah akan lebih berleluasa, sekiranya tiada undang-undang dikuat kuasa bagi mengawal situasi itu.

Lebih membimbangkan, Profesor Madya Datuk Dr Mohamad Ali Hasan berkata, lambakan vape yang dijual di pasaran terbuka menarik perhatian orang ramai khususnya murid sekolah.

Tambah Presiden Majlis Permuafakatan Persatuan Ibu Bapa dan Guru Nasional (PIBGN) itu, Tinjauan Kesihatan dan Morbiditi Kebangsaan (NHMS) 2022 mendapati, peratus penggunaan vape telah melonjak naik daripada 9.8 peratus pada 2017 kepada 14.9 peratus pada 2022.

“Kanak-kanak seawal usia 9 tahun sudah mula terjebak dengan penggunaan produk merokok terutamanya vape.

“Apa yang lebih merisaukan adalah produk vape yang berada dalam pasaran sekarang mengandungi kadar nikotin yang sangat tinggi. Malah, dicampur dengan dadah berbahaya seperti methamphetamine dan magic mushroom.

“Perkara ini dapat dilihat di media akhbar dan banyak kilang vape yang mencampurkan methamphetamine ke dalam cecair vape telah diserbu oleh pihak berkuasa,” katanya dalam satu kenyataan.

Terdahulu, Rang Undang-Undang (RUU) Kawalan Produk Merokok Demi Kesihatan Awam 2023, yang dijadual dibentang semula ke Dewan Rakyat untuk dibahaskan pada Selasa ditangguhkan.

Namun, RUU yang berada di peringkat bacaan kedua itu masih terkandung dalam aturan urusan mesyuarat Dewan Rakyat, yang bersidang bermula sejak Isnin hingga 30 November depan.

Mengulas lanjut, Mohamad Ali berkata, kajian Kementerian Kesihatan (KKM) menunjukkan bahawa 66 peratus perokok di Malaysia adalah dalam kalangan B40.

Meskipun PIBGN menyokong usaha Perdana Menteri untuk menoktahkan kemiskinan, namun katanya, isu merokok terutama vape dalam kalangan anak-anak B40 akan menyebabkan usaha tersebut bukan sahaja semakin sukar, malah menjerumuskan mereka ke dalam ketagihan nikotin dan merosakkan masa depan masing-masing.

“Kami juga menggesa Kementerian Pendidikan (KPM) untuk lebih serius dalam memastikan murid yang telah terjebak dengan tabiat merokok dan vape dibantu, dan bukan hanya menekankan aspek disiplin serta hukuman yang akan dikenakan kepada murid yang didapati merokok.

“Tahukah kita bahawa nikotin adalah bahan yang sangat tinggi kadar kebergantungan berbanding dadah-dadah lain, sehingga anak-anak yang telah ditangkap merokok hampir pasti akan mengulangi perbuatan mereka.

“Oleh itu, pendekatan yang lebih holistik diperlukan, bukan sahaja oleh pihak KPM yang menjaga urusan murid di dalam sekolah, tetapi juga agensi kerajaan yang lain bagi memastikan produk seperti vape tidak mudah untuk diperoleh oleh murid ketika mereka keluar daripada pagar sekolah,” tambahnya.

Author

Fazleen Safina Abd Jamil

View all posts

View all posts


Jenayah seksual kanak-kanak tidak libatkan sentuhan fizikal dijangka meningkat – Bukit Aman

KUALA LUMPUR: Peningkatan akses kanak-kanak terhadap telefon pintar dan Internet dibimbangi akan menyebabkan jenayah seksual terhadap kanak-kanak yang tidak melibatkan sentuhan fizikal seperti penyebaran video dan gambar lucah semakin serius pada masa hadapan.

Ketua Penolong Pengarah Bahagian Siasatan Jenayah Seksual, Wanita dan Kanak-Kanak ACP Siti Kamsiah Hassan berkata pihaknya kini kerap menerima laporan mengenai penyebaran gambar dan video lucah membabitkan mangsa kanak-kanak.

Beliau berkata faktor pendorong seperti kemajuan teknologi maklumat, gaya hidup dan Internet membuatkan jenayah mudah berlaku, tambahan pula kanak-kanak kini mempunyai akses yang meluas terhadap telefon bimbit dan Internet.

“Melalui dalam talian pemangsa akan menjalinkan ‘hubungan istimewa’ dan kemudian meminta gambar dan video bogel mangsa, video dan gambar ini akan tersebar apabila mangsa tidak lagi mahu meneruskan hubungan berkenaan.

“Jenayah sharing, grooming, minta gambar dan video bogel dan lucah ini saya jangka akan menjadi trend pada masa akan datang,” katanya kepada Bernama baru-baru ini.

Siti Kamsiah berkata pada 2020, pihaknya menerima 24 laporan polis melibatkan jenayah itu yang disiasat di bawah Seksyen 509 Kanun Keseksaan, dan tahun lepas jumlah itu meningkat kepada 35 manakala sebanyak 11 laporan polis diterima dalam tempoh Januari hingga April tahun ini.

“Untuk memadamkan sesuatu gambar atau video lucah kanak-kanak yang telah disebarkan di Internet bukan kerja yang mudah kerana hal ini melibatkan kerjasama pelbagai agensi antaranya Polis Antarabangsa (Interpol).

“Gambar dan video ini terlebih dahulu akan dimasukkan dalam sistem Interpol dan satu pemberitahuan akan dikeluarkan kepada negara-negara yang berkongsi sistem berkenaan untuk mengesan sekiranya ada penularan gambar atau video berkenaan di negara mereka, jika ada ia perlu diturunkan,” katanya.

Siti Kamsiah berkata pihaknya juga akan memaklumkan kepada pentadbir media-media sosial untuk turunkan gambar atau video berkenaan sekiranya ada, namun bergantung kepada penilaian pentadbir.

Menurutnya, orang ramai juga boleh membuat laporan terus kepada Internet Watch Foundation iaitu sebuah pertubuhan bukan kerajaan antarabangsa.

“Ibu bapa perlu melengkapkan diri dengan ilmu mengenai keselamatan ketika bersosial atau berkawan sebagai persediaan untuk mengelakkan anak-anak mereka menjadi mangsa jenayah itu.

“Kita perlu mengajar anak-anak adab bergaul, batas-batas pergaulan, apa yang boleh dikongsi, apa yang tidak boleh dikongsi seperti hal peribadi, tubuh badan. Permantauan oleh ibu bapa juga penting dan anak itu sendiri perlu mempunyai kawalan kendiri untuk mengelak dia daripada menjadi mangsa jenayah,” katanya.

Siti Kamsiah berkata jenayah seksual terhadap kanak-kanak bukan satu isu yang kecil kerana di negara ini hampir 60 peratus mangsa jenayah seksual ialah golongan itu.

Menurut data yang diperoleh pada 2020, sebanyak 4,274 mangsa jenayah seksual antaranya melibatkan kes seperti rogol, rogol berkumpulan, sumbang mahram, seks luar tabii dan cabul direkodkan dengan 2,567 daripadanya merupakan mangsa kanak-kanak.

“Pada tahun lepas, terdapat 4,031 mangsa jenayah seksual dan 2,234 daripadanya ialah kanak-kanak dan bagi empat bulan pertama tahun ini direkodkan sebanyak 1,201 mangsa dengan 677 orang terdiri daripada kanak-kanak.

“Angka hampir mencecah 60 peratus itu merupakan sesuatu yang patut diambil serius kerana kanak-kanak yang menjadi mangsa jenayah seksual mengalami pelbagai kesan dari sudut kesihatan mental dan psikologi,” katanya.

Siti Kamsiah berkata kanak-kanak yang menjadi mangsa jenayah seksual berpotensi mengalami masalah psikologi seperti kebimbangan, ketakutan, sentiasa berada dalam keadaan marah dan berkelakuan ganas.

“Mangsa-mangsa ini juga dikhuatiri mempunyai fungsi sosial yang lemah, masalah pembelajaran, kemurungan, terjebak dalam penyalahgunaan dadah dan alkohol dan revictimization (kemungkinan akan menjadi pemangsa apabila dewasa atau terus menjadi mangsa),” katanya. – BERNAMA


KPN peruntuk RM13.07 juta biaya pendidikan prasekolah kanak-kanak India B40

PUTRAJAYA: Kementerian Perpaduan Negara (KPN) melalui Unit Transformasi Masyarakat India Malaysia (MITRA) memperuntukkan geran kira-kira RM13.07 juta bagi membiayai pendidikan prasekolah 5,164 kanak-kanak India B40 yang berumur antara 4 dan 6 tahun.

KPN berkata geran itu meliputi pembiayaan yuran pendidikan bagi sesi persekolahan 2022/2023 mulai Mac lepas sehingga Februari tahun depan, pemberian buku dan lembaran kerja, ‘starter kit’ pakaian seragam dan alat tulis dan subsidi bagi penyediaan sarapan pagi untuk kanak-kanak B40 berkenaan.

KPN dalam kenyataan hari ini berkata geran itu disalurkan melalui lima organisasi melibatkan 214 prasekolah di Kedah, Pulau Pinang, Perak, Pahang, Selangor, Negeri Sembilan, Melaka, Johor dan Kuala Lumpur.

Menteri Perpaduan Negara, Datuk Halimah Mohamed Sadique dalam kenyataan sama berkata, bantuan itu bertujuan untuk memastikan kanak-kanak India B40 turut mendapat peluang mengikuti pendidikan prasekolah sebagai persediaan untuk memasuki pendidikan formal tahun satu kelak.

“Inisiatif ini dapat meringankan beban kewangan ibu bapa khususnya dalam menghadapi kenaikan kos sara hidup pada masa ini,” katanya. – BERNAMA


Kertas siasatan ucapan berunsur fitnah Razman dirujuk ke Pejabat TPR – KP Perak

IPOH: Kertas siasatan berhubung ucapan calon PAS bagi kerusi Dewan Undangan Negeri (DUN) Gunung Semanggol, Razman Zakaria dipercayai berunsurkan fitnah dan tular sejak 6 Nov lepas, telah dirujuk ke pejabat Timbalan Pendakwa Raya (TPR).

Ketua Polis Perak, Datuk Mohd Yusri Hassan Basri berkata, pihaknya telah melengkapkan siasatan dan kini menanti arahan selanjutnya.

“Kertas siasatan sudah diberi kepada TPR baru-baru ini dan sedang menunggu arahan selanjutnya. Setakat ini tiada mana-mana individu yang dipanggil dan bergantung kepada siasatan TPR,” katanya.

Beliau berkata demikian selepas membuat tinjauan di Balai Polis Pasir Putih, Ipoh bersama-sama anggota dan pegawai yang mengundi awal sempena Pilihan Raya Umum ke-15 (PRU15), hari ini.

Seramai 31,291 pengundi awal terlibat di negeri ini dengan pecahan 12,215 orang warga Polis Diraja Malaysia (PDRM) dan 19,076 orang warga tentera.

Pengundian awal di Perak melibatkan sebanyak 72 pusat mengundi dengan 122 saluran daripada 953  pusat mengundi dengan 3,901 saluran.

Dilaporkan pada 6 November lepas, tular sebuah video berkenaan Razman yang juga Pesuruhjaya PAS Perak mendakwa Pengerusi Pakatan Harapan (PH) Datuk Seri Anwar Ibrahim membawa budaya songsang lesbian, gay, biseksual dan transgender (LGBT) dan mahu menghalalkan perkahwinan sejenis manakala DAP membawa agenda komunis. – BERNAMA


Ibu tunggal hidap pelbagai penyakit lega terima pencen PERKESO

IPOH: Seorang ibu tunggal yang menghidap penyakit jantung, kencing manis dan darah tinggi kini menarik nafas lega apabila menerima pencen ilat daripada Pertubuhan Keselamatan Sosial (Perkeso) Perak sejak dua bulan lepas.

Hasliza Abdul Karim, 54, dari Taman Bertuah di sini, menerima faedah itu sebanyak RM904.85 sebulan sejak Mei bagi membiayai perubatan dan meneruskan kehidupannya bersama-sama empat anak berusia lingkungan 20 hingga 30-an.

“Saya berhenti kerja sebagai operator di sebuah kilang di Jelapang sejak tahun lepas kerana sudah tidak mampu bekerja disebabkan pelbagai penyakit yang dihidapi. Sekurang-kurangnya dengan menerima pencen ini dapatlah juga menampung perbelanjaan harian saya,” katanya ketika ditemui pemberita pada Program Skuad Prihatin 2022 yang turut dihadiri Pengerusi Jawatankuasa Pendidikan, Pengajian Tinggi dan Sumber Manusia negeri Ahmad Saidi Mohamad Daud di sini hari ini.

Hasliza yang kehilangan kaki kiri akibat kencing manis dan pernah melakukan pembedahan pintasan jantung, turut menerima sebuah kerusi roda daripada Perkeso bernilai RM1,770 bagi memudahkan pergerakan dalam meneruskan kehidupan sehariannya.

Sementara itu, Ketua Cawangan Pencegahan, Perubatan dan Pemulihan Perkeso Perak Adibah Mohamed Amin berkata pihaknya membiayai RM25.94 juta untuk pembayaran pelbagai faedah bagi tempoh enam bulan pertama tahun ini membabitkan 15,778 kes.

Katanya, sebanyak RM11.5 juta diperuntukkan untuk membiayai faedah hilang upaya sementara melibatkan 12,309 kes manakala RM9.57 juta pula untuk faedah hilang upaya kekal melibatkan 596 kes.

“Bagi pencen ilat, Perkeso telah memperuntukkan sebanyak RM1.35 juta untuk 485 kes manakala pencen penakat pula sebanyak RM1.01 juta diperuntukkan bagi 553 kes. Perkeso juga turut membiayai pencen faedah orang tanggungan sebanyak RM208,564 membabitkan 74 kes dan faedah pengurusan mayat sejumlah RM2 juta kepada 1,126 kes,” katanya. – BERNAMA

TAG:

Author

Laini MN

View all posts

View all posts


Jenazah warga Malaysia lemas di Bali tiba di KLIA

Menurut kenyataan yang dikeluarkan Kementerian Luar (Wisma Putra) pada Jumaat, mangsa dihanyutkan arus kuat pada pukul 2.50 petang Selasa (27 Disember) dan ditemui pada keesokannya.

Semasa kejadian di Diamond Beach di Pulau Nusa Penida, mangsa dikatakan cuba menyelamatkan dua orang pelancong asing yang bergelut dalam air akibat ombak besar dan arus kuat.

Wisma Putra melalui Kedutaan Besar Malaysia di Jakarta telah memberikan bantuan konsular sewajarnya bagi memudahcara pengurusan jenazah, termasuk penyelarasan dengan pihak berkuasa tempatan untuk membolehkan jenazah dibawa pulang dengan segera.

Menurut kenyataan itu lagi, kementerian itu juga merakamkan ucapan takziah kepada keluarga mendiang dan berharap agar pihak keluarga tabah dalam mengharungi masa-masa sukar ini.

Sementara itu, menurut laporan media tempatan di Bali, saksi yang melihat kejadian terus melaporkannya kepada pihak berkuasa yang memulakan usaha mencari dan menyelamat dengan segera.

Bagaimanapun, usaha menyelamat pada Selasa terpaksa dihentikan selepas seketika kerana ombak berbahaya selain cuaca buruk dan hari semakin gelap. Operasi mencari disambung semula keesokannya dan mayat mangsa ditemui pada pukul 10.10 pagi , enam batu nautika daripada tempat dia hilang. – BERNAMA


Isu UEC: DAP jangan biadab – Toqqi

KUALA LUMPUR: Pemimpin DAP diingatkan jangan bersikap biadab sehingga mencetuskan ketidakharmonian masyarakat di negara berhubung isu Sijil Peperiksaan Bersama (UEC).

Ketua Aktivis Persatuan Pengguna Islam Malaysia (PPIM), Datuk Nadzim Johan menempelak sikap pemimpin DAP yang cuba mendesak Perdana Menteri ke-10, Datuk Seri Anwar Ibrahim supaya mengiktiraf UEC sedangkan kerajaan baharu sahaja ditubuhkan beberapa hari lalu.

Beliau yang mengakui pernah mengikuti pengajian di sekolah jenis kebangsaan Cina berasa hairan apa yang sebenarnya membuatkan pemimpin parti itu begitu mendesak mengubah sistem pendidikan negara yang juga tertakluk sebahagian Perlembagaan.

“Kita baru lagi tubuhkan kerajaan, tetapi (mengugut) tidak mahu masuk kerajaan jika UEC tidak diterima (diiktiraf).

“Saya tidak tahu DAP nak apa sebenarnya. Saya sekolah Cina, jadi saya faham cerita ini. Kalau kita di China, sudah tentu kita pun belajar bahasa Cina tetapi prinsipnya tidak betul, kita belajar tetapi asasnya bukan paksaan.

“Kita belajar 10 bahasa pun boleh faham, jadi kenapa nak gunakan isu ini (UEC) nak memporakperandakan hubungan,” katanya.

Beliau juga memberi amaran kepada pemimpin DAP supaya tidak menimbulkan kebimbangan awam, dengan ‘berperang’ dengan kaum lain khususnya orang Melayu yang cukup dikenali dengan sifat lemah lembut dan sopan santunnya.

“Saya nak ingatkan pemimpin DAP, tak usah kurang ajar, tidak ada guna berbuat demikian. Cuba buat baik.

“Sebenarnya kamu semua tak ada otak (bodoh). Orang Melayu ni memang lembut hati, mudah diambil hati tetapi kamu semua nak kurang ajar buat apa?” soalnya.

Justeru, beliau mahu semua pihak bersikap saling menghormati sebagai satu keluarga dalam negara, dan sanggup berkorban demi tanah air.

“Jadi, saya harap difikir (DAP) semula kerana kita semua ada had kesabaran.

“Kita seharusnya jadi satu keluarga, hormat menghormati, saling memahami, bertolak ansur. Kita patut ada hala tuju yang jelas,” katanya.

Author

Tun Puteh Wanti

View all posts

View all posts


Al-Ittihad ikat bintang tengah Liverpool

PEMAIN tengah Liverpool, Fabinho sah menyertai kelab Arab Saudi, Al-Ittihad dengan kontrak selama tiga tahun.

Kelab yang bermain di Liga Pro Saudi itu dilaporkan telah membayar sebanyak 40 juta pound kepada Liverpool untuk mendapatkan khidmat pemain berusia 29 tahun itu.

Perpindahan Fabinho ke Al-Ittihad disahkan melalui lama sosial rasmi mereka dengan sebuah video bertajuk “Harimau dibenarkan untuk melintas” dan di dalam video memaparkan pemain tengah Brazil itu memegang seekor harimau dan berkata, “Saya Harimau.”

Tigers are permitted to pass 🐅

pic.twitter.com/kSjYGfZiiJ

— Ittihad Club (@ittihad_en) July 31, 2023

Sejak tiba di Liverpool pada 2018, Fabinho telah membuat sebanyak 219 penampilan bersama The Reds serta berjaya membantu kelab itu menjuarai Liga Perdana, Liga Juara-Juara UEFA, Piala Super UEFA, Piala Liga dan Piala FA.

Author

Muhammad Nor Fadzly Mahat

View all posts

View all posts


Komuniti perlu bersama perkasakan anak Sindrom Down – Ras Adiba

BANGSAR: Tahun 2023 seharusnya menjadi tahun terbaik untuk terus bergerak ke hadapan dengan mempelajari perkara baharu dalam usaha memperbaiki dan memperkasakan diri dan generasi akan datang.

Senator Datuk Ras Adiba Radzi berkata, usaha ini bukan sahaja dapat memberi semangat diri untuk terus maju tetapi memiliki daya juang membantu mereka yang memerlukan terutama ibu bapa yang mempunyai anak Sindrom Down, jika dilihat dalam aspek golongan itu.

Katanya, komuniti bersama ibu bapa yang mempunyai anak Sindrom Down, sekurang-kurangnya perlu sentiasa bekerjasama dengan syarikat kecil atau pertubuhan bukan kerajaan (NGO).

“Ini tahun 2023, kita mesti terus ke hadapan dan mempelajari perkara baharu supaya kita sama memperbaiki dan memperkasakan diri dan membantu anak-anak.

“Dalam aspek anak-anak Sindrom Down, kita komuniti bersama dengan ibu bapa yang ada anak Sindrom Down, perkasakan anak ini.

“Tak perlu syarikat besar, usahakan sendiri supaya anak-anak ini sentiasa ada aktiviti dan tidak bosan,” katanya.

Beliau berkata demikian selepas hadir pada Majlis Pelancaran Program Amal Persatuan Sindrom Down Malaysia (PSDM) Bersama World Saree Day Malaysia (WSDM) yang disempurnakan oleh Pengarah Bkay Nair Resources (BNR), Bkay Nair.

Turut hadir, Presiden PSDM, Norhana A Bakar, dan penyumbang tabung amal PSDM.

Sementara itu, mengulas mengenai Pindaan Akta Orang Kurang Upaya (OKU) 2008, Ras Adiba yang juga Presiden OKU Sentral berkata, pihak Kementerian Pembangunan Wanita, Keluarga dan Masyarakat (KPWKM) sedang mendapatkan maklum balas daripada OKU senior dan pihak perundangan berhubung penambahbaikan akta itu.

“Akta OKU ini tak boleh buat (pinda) dalam enam bulan, kena buat (penilaian) beberapa tahun sebelum ke pihak peguam negara untuk bubar.

“Sekarang ini, KPWKM terutama bahagian dasar JKM sedang memperketat dan memperbaiki akta itu, dengan mendapatkan maklum balas daripada OKU senior dan mereka dalam bidang perundangan.

“Supaya akta ini lebih mencengkam dan mempertahankan hak kami sebagai OKU,” katanya.

Menteri Pembangunan Wanita, Keluarga dan Masyarakat Datuk Seri Nancy Shukri dilaporkan berkata, pindaan Akta Orang Kurang Upaya (OKU) 2008 dijangka dimuktamadkan menjelang Jun ini dengan memberi fokus kepada aspek pemerkasaan dan penguatkuasaan bagi menjaga hak golongan itu.

Katanya, pindaan perlu dilakukan kerana ramai yang menganggap akta sedia ada tidak mencukupi selain penguatkuasaan yang lemah.

Author

Tun Puteh Wanti

View all posts

View all posts


Main untuk menang lebih penting berbanding permainan cantik – Pan Gon

KUALA NERUS: Pengendali skuad kebangsaan, Kim Pan Gon berkata, pendekatan bermain untuk menang adalah lebih penting berbanding corak permainan cantik, menjelang aksi persahabatan Tier 1 menentang Kepulauan Solomon di Stadium Sultan Mizan Zainal Abidin, malam esok.

Beliau berkata, dalam persiapan menghadapi cabaran getir saingan Piala Asia 2023 di Qatar, Januari tahun depan, barisan pemain perlu membiasakan diri dengan pelbagai pendekatan untuk menang menentang setiap pasukan dengan taktik berbeza.

Jurulatih kelahiran Korea Selatan itu berkata, pemainnya dinilai berdasarkan taktikal yang digunakan dalam satu perlawanan pada satu masa, oleh itu, mungkin berbeza daripada penilaian peminat bola sepak dan juga media.

“Kita mempunyai misi yang jelas, terutamanya pada ketika ini menjelang Piala Asia, semua lawan sangat kuat dan kita tidak boleh hanya bermain dengan corak permainan cantik dan ‘menarik’ setiap perlawanan tapi kita perlu bijak dan efektif untuk mencipta kemenangan, jadi pendekatan untuk menang lebih penting.

“Saya tahu ada yang mempunyai jangkaan sendiri untuk melihat corak permainan cantik dan ‘menarik’ tapi ada kalanya dengan cara itu, kita tidak mampu berdepan dengan lawan yang kuat,” katanya pada sidang media praperlawanan menjelang perlawanan persahabatan itu, di sini hari ini.

Pertembungan dijadual berlangsung di gelanggang keramat Terengganu FC iaitu Stadium Sultan Mizan Zainal Abidin, Kuala Nerus itu merupakan pertemuan pertama kedua-dua pasukan.

Berdasarkan ranking dunia, Malaysia berada di kedudukan ke-138 manakala Kepulauan Solomon di tangga ke-134.

“Semoga kami dapat memberikan kemenangan kepada peminat tapi dalam bola sepak kita tidak tahu, kita akan cuba yang terbaik untuk mengekalkan semangat kemenangan di laman sendiri dan juga mahu menjadikan rumah kita sebagai kubu – jadi, sesiapa sahaja yang datang ke sini, kita mahu kalahkan mereka – ini adalah budaya pasukan yang mahu kita bentuk,” katanya.

Mengenai kemunculan kembali penyerang Negeri Sembilan FC Muhammad Shahrel Fikri Md Fauzi dalam skuad kebangsaan, Pan Gon berkata ia memberikan pilihan tambahan di bahagian serangan pasukan.

“Ia peluang baik kepada kita untuk meletakkan pemain lain sebagai eksperimen, saya teruja jika dia melakukannya dengan baik mungkin kita dapat senjata lain,” katanya sambil memaklumkan hampir kesemua pemain berada dalam keadaan terbaik untuk bermain esok.

Sementara itu, pengemudi bahagian pertahanan, Matthew Davis percaya jika pemain boleh menterjemahkan taktik dengan baik, mereka boleh memenangi perlawanan esok.

Bagaimanapun, pemain Johor Darul Ta’zim (JDT) berusia 28 tahun itu mengakui Kepulauan Solomon bukan calang-calang pasukan yang boleh dipandang mudah.

“Jika kita ikut taktik diberikan, saya rasa kemenangan menjadi keputusan buat pasukan kita tapi apa yang penting sekarang ini adalah proses, pada masa sama kita tidak boleh pandang mudah lawan. Sukan bola sepak sedang meningkat di rantau mereka, jadi kita tidak boleh pandang rendah,” katanya. – BERNAMA


Zii Jia akur gagal raih gelaran Terbuka Denmark

KUALA LUMPUR: Pemain perseorangan lelaki profesional negara, Lee Zii Jia, gagal dalam usahanya merangkul gelaran sulung Terbuka Denmark selepas tewas kepada pemain China, Shi Yuqi, di pentas final di Odense, Ahad.

Permulaan yang goyah buat Zii Jii, pilihan keempat kejohanan, mensia-siakan kelebihan mendahului 9-5 pada set pertama sebelum lawan bukan pilihan itu menemui rentak untuk mengejar mata demi mata sebelum menang 21-18 dalam kejohanan di Arena Jyske Bank.

Bagaimanapun, Zii Jia, selaku pemain nombor tiga dunia, bangkit semula pada set kedua dengan mendahului 7-1 dan terus menguasai perlawanan sebelum menang 21-16 untuk mengheret perlawanan ke set penentuan.

Pada set penentuan, Yuqi, 26, gagal disekat apabila mendahului 11-5 akibat kesilapan menyebabkan Zii Jia, 24, gagal merapatkan kedudukan sebelum akur dengan kekalahan 21-12 di set penentuan.

Dalam pada itu, Yuqi menamatkan kemarau gelaran selama tiga tahun apabila kali terakhir memenangi Terbuka Switzerland pada 2019.

Selepas perlawanan, Zii Jia dengan tenang menerima keputusan tersebut dan berazam untuk kembali semula dengan lebih mantap pada Terbuka Perancis 2022 di Paris bermula Selasa ini.

“Sekurang-kurangnya saya telah mencuba yang terbaik di sini dan akur dengan keputusan ini. Saya akan mengharungi dua lagi kejohanan selepas ini dan harap dapat mengekalkan prestasi semasa,” katanya.

Sementara itu, di Indonesia, pemain negara, Leong Jun Hao memenangi gelaran sulung dunia selepas mengecewakan rakan senegara, Cheam June Wei pada aksi final Indonesia Masters di Malang.

Jun Hao terpaksa berhempas pulas selama 67 minit sebelum mengecewakan June Wei, 9-21,  22-20, 21-19 pada acara Super 100 tersebut. – BERNAMA


Mangsa banjir di Kedah meningkat kepada 267 orang

ALOR SETAR: Jumlah mangsa banjir yang dipindahkan ke pusat pemindahan sementara (PPS) di Kedah meningkat kepada 267 orang daripada 87 keluarga setakat 8 pagi ini berbanding 87 orang daripada 27 keluarga semalam.

Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata, empat PPS baharu telah dibuka di daerah Baling dan Kota Setar, malam tadi.

“Tiga PPS dibuka di Baling pada 8 malam iaitu di Sekolah Kebangsaan (SK) Tanjung Pari yang menempatkan 57 orang daripada 20 keluarga, PPS SK Sri Bayu (33 orang, 11 keluarga) dan PPS SK Siong (18 orang, sembilan keluarga).

“Satu PPS di Kota Setar ialah SK Suka Menanti yang mula beroperasi pada 7.30 malam dengan menempatkan 73 orang daripada 21 keluarga,” katanya dalam kenyataan hari ini.

Muhammad Suhaimi berkata, PPS SK Binjai yang dibuka di Kubang Pasu sejak Rabu lepas pula masih menempatkan 86 orang daripada 26 keluarga.

“Hujan lebat selama beberapa jam di daerah Baling dan Kota Setar telah menyebabkan paras air meningkat dan berlakunya banjir. Keadaan cuaca pagi ini mendung,” katanya.

Sementara itu, laman web rasmi Public Inforbanjir Jabatan Pengairan dan Saliran melaporkan, paras Sungai Anak Bukit di Taman Aman, Kota Setar mencatatkan bacaan 2.82 meter iaitu melepasi paras bahaya dengan trend menaik setakat 9 pagi.

Paras Sungai Kedah di Jambatan Lebuhraya, Kota Setar pula melebihi tahap amaran dengan 1.89 meter. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kerjasama dengan PAS ditentukan MKT, Biro Politik UMNO

KUALA NERANG: Hanya Majlis Kerja Tertinggi (MKT) dan Biro Politik UMNO boleh memutuskan sebarang kerjasama dengan PAS melalui Muafakat Nasional (MN).

Ia berikutan, kerjasama membabitkan UMNO dan MN melalui PAS perlu dibincangkan menjelang Pilihan Raya Umum Ke-15 (PRU15).

Naib Presiden UMNO, Datuk Seri Mahdzir Khalid berkata, perkara berbangkit mengenai sebarang kerjasama perlu mengikut prosedur parti.

“Dia parti (UMNO), ini semua keputusan parti (perlu) melalui proses struktur dalam parti, dalam parti ada Majlis Kerja Tertinggi (MKT), sebelum MKT itu ada Biro Politik.

“Majlis Tertinggi (MKT) akan buat sebarang keputusan tentang apa jua keputusan berkaitan parti, keputusan (mengenai kerjasama PAS itu).

“(Saya rasa akan) dibuat Majlis Tertinggi, dalam masa terdekat, (mengenai tarikh PRU15), (Top 5 UMNO) belum (lagi bincang),” katanya.

Beliau berkata demikian kepada media selepas mengadakan lawatan ke tapak projek Kompleks Ternakan Ayam FELCRA di Kampung Kubang Palas, di sini hari ini.

Mahdzir berkata, perbincangan itu akan diadakan dalam masa terdekat namun belum memutuskan tarikh.

Mahdzir menambah, Top 5’ UMNO melibatkan Presiden, Timbalan Presiden dan Naib-naib Presiden juga masih belum mengadakan perbincangan mengenai tarikh PRU15.

Authors

Tun Puteh Wanti

View all posts

Fhatihah Zakinan

View all posts

View all posts

View all posts


Terengganu FC lebur rekod tanpa kalah Sri Pahang FC, Selangor FC terus derita

KUALA LUMPUR: Terengganu FC (TFC) menyekat hasrat Sri Pahang FC untuk melebarkan rekod tanpa kalah dalam saingan Liga Super kepada enam perlawanan selepas menang tipis 2-1 pada pertembungan di Stadium Darul Makmur di Kuantan, malam tadi.

Beraksi di laman sendiri, skuad Tok Gajah yang merekodkan empat kemenangan dan satu seri dalam lima aksi terakhir bagaimanapun terpaksa menunggu sehingga separuh masa kedua untuk memecah kebuntuan menerusi penyudah Manuel Hidalgo yang tidak dikawal dalam kotak penalti pada minit ke-47.

Pasukan pelawat dibimbing Mohd Nafuzi Mohd Zain tidak mudah menyerah kalah apabila bangkit menyamakan kedudukan pada minit ke-73 selepas Habib Haroon berjaya melepasi kawalan pemain pertahanan Sri Pahang untuk menanduk masuk sepakan penjuru Petrus Shitembi.

Shitembi kemudian muncul wira TFC pada minit ke-87 selepas rembatannya yang tertampan kaki pertahanan Sri Pahang, menyaksikan bola melambung tinggi sebelum menjunam ke gawang menewaskan penjaga gol Mamadou Samassa sekali gus menjadi gol kemenangan TFC.

Selepas 16 perlawanan, TFC kini di tangga keempat mengumpul 26 mata sementara Sri Pahang yang telah mengharungi 17 aksi di kedudukan kelima dengan 21 mata.

Pada masa sama, jaringan tunggal penyerang kebangsaan Darren Lok pada minit ke-59 sudah cukup untuk menghadiahkan tiga mata berharga kepada Petaling Jaya (PJ) City FC yang mengatasi Selangor FC 1-0 di Stadium Majlis Bandaraya Petaling Jaya.

Ia adalah kekalahan keempat berturut-turut Selangor FC yang kini berada di kedudukan kesembilan dengan mengumpul 16 mata daripada 15 perlawanan dan berkongsi mata dengan PJ City yang berada di kedudukan kesepuluh selepas 17 aksi.

Sementara itu, pendahulu Liga Premier, Kelantan FC kempunan membawa pulang tiga mata selepas terimat 2-2 berdepan Terengganu FC II (TFC II) di Stadium Sultan Muhammad IV.

Kelantan bermula baik dengan mendahului 2-0 seawal 15 minit pertama menerusi jaringan Nurshamil Abd Ghani pada minit kelima dan Dzulfahmi Abdul Hadi (minit ke-12), namun Wan Fazli Wan Ghazali menjadi duri dalam daging selepas meledak dua gol pada minit ke-33 dan ke-39 untuk mengikat kedudukan sehingga wisel penamat.

Di Stadium Perak, Ipoh, Skuad Projek FAM-MSN akhirnya berjaya mendapatkan tiga mata pertama musim ini selepas bangkit membenam Perak FC 3-1

Tiga jaringan Skuad Projek FAM-MSN masing-masing dijaringkan Amirul Akmal Safarinizam pada minit ke-42, Izzat Zikri Iziruddin (minit ke-56) dan Farris Izdiham Awang Kechik (minit ke-60) manakala gol sagu hati pasukan tuan rumah hadir menerusi Stipe Plazibat pada minit keenam.

Dalam pada itu, jaringan Feroz Baharudin pada minit kesembilan dan dua jaringan Daryl Sham pada minit kesepuluh dan ke-67 membantu Johor Darul Ta’zim (JDT) II menewaskan PDRM FC 3-0 ketika bertandang ke Stadium UiTM, Shah Alam. – BERNAMA


Polis kesan lelaki warga asing disyaki rogol remaja

KOTA TINGGI: Polis sedang mengesan seorang lelaki warga asing yang disyaki merogol seorang remaja perempuan berusia 14 tahun di rumah keluarga angkatnya di Kluang, baru-baru ini.

Ketua Polis Johor Datuk Kamarul Zaman Mamat berkata, lelaki berusia 30-an yang juga bapa angkat mangsa, dipercayai masih berada di dalam negara.

“Warga asing tersebut dipercayai telah melarikan diri. Dia berkahwin dengan ibu angkat remaja itu tetapi tidak berdaftar.

“Berdasarkan laporan doktor, memang ada kejadian lama (rogol). Memang ada berlaku yang baharu tetapi kesan itu kesan lama,” katanya pada sidang media selepas Pertandingan Menembak Polis Johor bersama Media sempena Peringatan Hari Polis di Lapang Sasar Menembak Ladang REM di sini hari ini.

Difahamkan kejadian tersebut dipercayai berlaku kira-kira 3 pagi, 31 Julai lepas dan laporan polis dibuat oleh mangsa bersama gurunya.

Berhubung kes seorang kanak-kanak autisme yang disyaki didera di sebuah pusat terapi di Skudai, Julai lepas, Kamarul Zaman berkata polis sudah menyerahkan kertas siasatan kes itu kepada pejabat Timbalan Pendakwa Raya untuk tindakan selanjutnya.

“Kita sudah ambil semua keterangan individu yang terlibat termasuk orang yang kita syaki dan pihak institut pengajian tinggi (IPT).

Pada 29 Julai lepas, Ketua Polis Daerah Johor Bahru Utara ACP Rupiah Abd Wahid dilaporkan berkata polis sedang menyiasat kes seorang ibu yang mendakwa anak lelakinya yang menghidap autisme didera guru di sebuah pusat terapi di Skudai, seperti tular menerusi media sosial.

Menerusi satu hantaran seorang pemilik akaun Facebook ‘Cik Puan Zetty’ berhubung kes berkenaan, wanita tersebut mendakwa anaknya dimasukkan ke pusat terapi di sebuah IPT di Skudai sejak November 2019 dan kejadian tersebut dipercayai berlaku pada 7 Julai lepas.

Wanita itu mendakwa anaknya yang berusia enam tahun telah didera oleh guru terapi sehingga mengalami kesan lebam di bahu kiri yang berbentuk jari selain kesan cubitan di dada.

Sementara itu, Kamarul Zaman berkata kira-kira 60 peserta menyertai pertandingan menembak berkenaan yang terdiri daripada ketua jabatan Ibu Pejabat Polis Kontinjen (IPK) Johor, ketua polis daerah, pegawai dan petugas media daripada pelbagai agensi.

Kategori ‘Center Fire Media’ (individu) dimenangi Ketua Pertubuhan Berita Nasional Malaysia (Bernama) Biro Johor Nor Baizura Basri, wartawan NSTP Izlaily Nurul Ain Hussein (tempat kedua) manakala wartawan Bernama Nur Fadhliana Shaari (tempat ketiga).

Kumpulan satu yang diketuai Kamarul Zaman, Ketua Jabatan Pengurusan IPK Johor ACP Mohd Zamri Mohd Rowi, Nur Fadhliana dan Jurufoto Bernama Nurul Fatihah Kamaruddin pula mengungguli kategori berkumpulan iaitu ‘Falling Plate’. – BERNAMA


Tiga lelaki dipenjara lapan bulan, denda RM1,000 cederakan guru tahfiz

KUALA  LIPIS: Mahkamah Majistret hari ini, menjatuhkan hukuman penjara lapan bulan kepada tiga lelaki selepas mereka mengaku bersalah mencederakan seorang tenaga pengajar pusat tahfiz, minggu lepas.

Majistret Siti Aisyah Ahmad juga memerintahkan Wan Haris Wan Ismail, 38, dan Azraen Che Mat Noor, 43, kedua-duanya bekerja sebagai jurukimpal serta buruh Zulkifli Mohd Nasir, 27, menjelaskan denda RM1,000 atau penjara enam bulan, jika gagal berbuat demikian.

Semua mereka yang beralamat di Jerantut dekat sini mengaku bersalah mencederakan Muhammad Zulhafiz Mohd Rasid, 26, pada 5.10 petang, 11 Ogos lepas di surau Pusat Tahfiz Darul Fikri Al-Mahmudiah di sini.

Pertuduhan dibuat mengikut Seksyen 323 Kanun Keseksaan yang memperuntukkan hukuman penjara sehingga setahun atau dengan denda maksimum RM2,000 atau kedua-dunya, jika sabit kesalahan.

Berdasarkan fakta kes, semua tertuduh didakwa memukul Muhammad Zulhafiz selepas menceroboh pusat tahfiz itu, menyebabkan mangsa mengalami cedera di mata kanan sehingga perlu dijahit.

Pada prosiding itu, peguam Fariha Nuzuruhan merayu mahkamah hanya menjatuhkan hukuman denda paling minimum atas alasan semua tertuduh berpendapatan sekitar RM1,500 dan RM2,000, menanggung keluarga serta telah insaf dengan perbuatan mereka.

Bagaimanapun, Pengarah Pendakwaan Pahang Abdul Ghafar Ab Latif memohon hukuman penjara sebagai pengajaran kepada tertuduh dan masyarakat awam supaya tidak bertindak sewenang-wenangnya dan menghormati institusi pendidikan serta tenaga pengajar.

“Kes ini juga telah tular sehingga menimbulkan kemarahan masyarakat. Tertuduh bertiga telah memukul seorang tenaga pengajar dan mangsa tidak melawan, sebaliknya membiarkan dirinya dipukul beberapa kali selain kecederaan itu meninggalkan parut kekal,” katanya.

Di mahkamah sama, semua tertuduh bersama dua lagi Mohd Amirul Afif Che Mat Noor, 29, dan Rizuwan Hazmi, 47, kedua-duanya bekerja kampung, mengaku bersalah atas tuduhan menceroboh pusat tahfiz itu dengan menaiki sebuah kenderaan pacuan empat roda Suzuki Dmax pada masa dan hari yang sama.

Bagi kesalahan itu, mereka didakwa mengikut Seksyen 448 Kanun Keseksaan yang memperuntukkan hukuman penjara maksimum tiga tahun atau dengan denda sehingga RM5,000 atau kedua-duanya, jika sabit kesalahan.

Siti Aisyah memerintahkan semua tertuduh dipenjarakan selama 10 bulan dan denda RM2,000 atau jika gagal penjara enam bulan.

Semua hukuman penjara diarahkan bermula dari tarikh tertuduh ditangkap iaitu antara 12 dan 13 Ogos lepas .

Timbalan Pendakwa Raya Rif’ah ‘Izzati Abdul Mutalif pada prosiding itu memohon hukuman yang dapat menunjukkan keseriusan kesalahan dilakukan tertuduh sehingga menyebabkan trauma terhadap pelajar pusat tahfiz itu. – BERNAMA

Author

MEDIAVARIASI

View all posts

View all posts


Azmin Ali kena saman RM20 juta, fitnah syarikat import telur dari India

CYBERJAYA: Syarikat pengimport telur, J&E Advance Tech Sdn Bhd menuntut ganti rugi fitnah sebanyak RM20 juta daripada bekas Ahli Parlimen Gombak, Datuk Seri Mohamed Azmin Ali kerana mendakwa pihaknya diberikan kontrak untuk mengimport telur dari India melalui rundingan terus.

Berdasarkan surat tuntutan bertarikh 3 April yang dihantar firma guaman Han & Zi, bekas Menteri Ekonomi itu turut dituntut untuk menarik balik kenyataan, membuat permohonan maaf serta berjanji tidak mengulangi perbuatan itu.

Peguam J&E Advance Tech Sdn Bhd berkata, dakwaan Mohamed Azmin dalam ucapannya adalah tidak benar dan berniat jahat dengan memutarbelitkan fakta.

Katanya, ucapan Mohamed Azmin didakwa memberi gambaran bahawa kerajaan korup dan tidak amanah serta anak guamnya tidak berprinsip serta menipu.

“Sekiranya kami tidak menerimai jawapan yang memuaskan dalam tempoh tujuh hari dari penerimaan surat ini, arahan kami adalah memulakan prosiding undang-undang terhadap anda,” katanya seperti dilapor Berita Harian.

Laporan sama menyatakan, tuntutan itu merujuk dakwaan Mohamed Azmin terhadap ahli perniagaan, Deepak Jaikishan yang dikatakan ada kaitan dengan isteri Datuk Seri Najib Razak iaitu Datin Seri Rosmah Mansor.

Memetik dakwaan Mohamed Azmin ketika berucap di Markas PAS di Taman Melewar, Gombak pada bulan lalu, beliau mendakwa kerajaan menerusi Kementerian Pertanian dan Keterjaminan Makanan memberikan kontrak import telur dari India, secara terus kepada sebuah syarikat milik peniaga permaidani.

Mohamed Azmin mendakwa pemberian kontrak secara terus itu ternyata bercanggah dengan janji Kerajaan Perpaduan yang diketuai Perdana Menteri, Datuk Seri Anwar Ibrahim.

Beliau turut mendakwa bahawa Menteri Pertanian dan Keterjaminan Makanan, Datuk Seri Mohamad Sabu, turut membawa ahli perniagaan terbabit dalam lawatannya ke India sebelum ini.

Pada 28 Februari lalu, Mohamad Sabu menjelaskan hanya sebuah syarikat diberikan kebenaran mengimport telur dari India dan langkah itu diambil bagi menangani isu kekurangan bekalan telur dalam pasaran tempatan.

Bagaimanapun, Mohamad Sabu ketika menjawab soalan Ahli Parlimen Putrajaya, Datuk Dr Radzi Jidin dalam Dewan Rakyat, mengakui syarikat import telur dari India itu tidak melalui proses tender terbuka kerana ia adalah ‘special case’.

Author

Diyana Rahip

View all posts

View all posts


Agong tidak akan tergesa-gesa bubar Parlimen, ambil kira kepentingan negara

CYBERJAYA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah akan mengambil kira semua faktor yang melibatkan kepentingan negara sebelum membubarkan Parlimen untuk memberi laluan pelaksanaan Pilihan Raya Umum ke-15 (PRU15) selaras dengan kuasa baginda mengikut peruntukan undang-undang dalam Perlembagaan Persekutuan.

Penganalisis Politik, Dr Jeniri Amir berkata, Agong selaku Ketua Negara akan memikirkan dan prihatin nasib rakyat yang kini dalam persediaan menghadapi musim tengkujuh sebagai input yang berguna melalui data dan maklumat yang tepat sebelum sebarang keputusan dibuat untuk pembubaran Parlimen.

“Saya fikir baginda sebagai seorang raja yang arif dan prihatin terhadap nasib rakyat, ini akan menjadi faktor dan input berguna sebelum baginda bersetuju untuk bubarkan Parlimen.

“Ini kerana sekiranya sebarang keputusan yang akan dibuat oleh baginda berdasarkan data dan maklumat yang tepat. Apa-apa keputusan akan memberi kesan kepada baginda juga.

“Sebagai contoh baginda telah menghadiri sesi taklimat bersama Jabatan Meteorologi Malaysia (MetMalaysia) dan Kementerian berkaitan terhadap persediaan menghadapi banjir sebentar tadi. Ini satu langkah yang tepat, baginda akan membuat keputusan tepat berdasarkan fakta, maklum balas dan data agensi terbabit untuk membuat keputusan penting seperti pembubaran Parlimen,” ujarnya ketika dihubungi MEDIA VARIASI.

Mengulas lanjut, Perdana Menteri juga mempunyai kuasa prerogatif (eksekutif) selaku Ketua Kerajaan bagi menasihati Agong untuk membubarkan Parlimen dengan mengambil kira kepentingan yang memihak kepada parti politik yang diwakili selaku parti pemerintah dalam kerajaan terkini.

“Menjadi prerogatif Perdana Menteri untuk memilih masa yang beliau fikirkan untuk menasihati Agong untuk membubarkan Parlimen. Selagi PM melihat pembubaran Parlimen itu akan memberi kelebihan kepada parti politiknya pada keadaan landskap politik sekarang ini.

“Sebagai contoh, pemerintahan bekas Perdana Menteri, Tun Dr Mahathir sewaktu era Barisan Nasional itu sendiri tidak pernah memikirkan parti-parti politik lain dalam mempertimbangkan tempoh masa untuk mengadakan pilihan raya.

“Mengikut sejarah landskap politik negara, PRU hanya pernah diadakan sekali pada bulan November iaitu pada tahun 1999 dan tidak pernah diadakan pada bulan Disember dan awal tahun iaitu bulan Januari dan Februari. Ini jelas isyarat dari agensi kerajaan bahawa PRU tidak sesuai diadakan pada musim monsun kerana akan memberikan implikasi besar,” katanya lagi.

Media hari ini melaporkan Perdana Menteri, Datuk Seri Ismail Sabri Yaakob tiba di pekarangan Istana Negara pada pukul 3.48 petang untuk menghadap Agong.

Spekulasi kuat timbul Perdana Menteri akan menghadap Agong petang ini bagi menasihati Agong membubarkan Parlimen bagi mengadakan PRU15.

Author

Mohamad Fitri Hazim Hazam

View all posts

View all posts


Kilang di Kedah sorok 180 tan beras disita

ALOR SETAR: Sebuah kilang di Kedah disita kerana disyaki menyorok beras putih tempatan (BPT) seberat 180 tan dalam serbuan oleh pasukan petugas khas Ops BPT, semalam.

Timbalan Menteri Pertanian dan Keterjaminan Makanan, Chan Foong Hin berkata, tindakan menyita makanan ruji negara itu dilakukan selepas kilang terbabit didapati menyorok bekalan beras dalam gudang simpanan yang tidak dinyatakan dalam lesen.

Katanya, beras bergred Super Spesial Tempatan lima peratus (SST5) atau BPT itu ditemukan di dalam kampit jumbo.

“Mengesyaki kilang itu kelakukan kesalahan menyimpan stok beras tanpa lesen, pasukan Task Force Khas bertindak menyita BPT yang berada di dalam gudang tersebut dengan hasil sitaan dianggarkan bernilai RM405,000.

“Sitaan dilakukan bagi membolehkan siasatan lanjut dilakukan di bawah Akta Kawalan Padi dan Beras 1994 (Akta 522) dan Peraturan-Peraturan Kawalan Padi dan Beras (Pelesenan Kilang-Kilang Padi) 1996 P.U (A) 626,” katanya ketika ditemui selepas mengetuai operasi itu di sini, hari ini.

Antara agensi dan jabatan yang terbabit dalam operasi itu adalah Kawalselia Padi dan Beras (KPB), polis, Kementerian Perdagangan Dalam Negeri dan Kos Sara Hidup (KPDN) serta Jabatan Perkhidmatan Kuarantin dan Pemeriksaan (Maqis).

Chan berkata, ia sitaan pertama dalam tempoh Op BPT dilaksanakan yang setakat ini merangkumi pemeriksaan terhadap lapan pemborong dan enam pengilang di negeri ini.

“Amaran keras kepada mana-mana pihak supaya patuh undang-undang yang ditetapkan. Kementerian dan anggota-anggota Task Force akan bertindak tegas terhadap sesiapa sahaja sama ada individu atau syarikat yang didapati melanggar peraturan.

“Jangan ambil kesempatan kerana ini masanya kita berganding bahu untuk menjamin kecukupan bekalan makanan yang berpatutan untuk rakyat, bukannya menekan pengguna atau pesawah demi mengaut keuntungan yang lebih,” katanya.

Beliau berkata, jika didapati bersalah, kilang terbabit boleh didenda sehingga RM25,000 bagi kesalahan pertama dan Ketua Pengarah Pengawalan Padi dan Beras melalui notis secara bertulis boleh membatalkan atau menggantung lesen. – Harian Metro

Author

Media Variasi

View all posts

View all posts


Al Bayan Global anjur ‘Raya Dalam Budaya’ satukan mualaf

SEREMBAN: Biasa kita dengar golongan mualaf agak terpinggir tanpa bimbingan yang konsisten sehingga mereka kembali ke agama asal.

Atas semangat untuk menyatukan dan mendekati golongan ini, buat pertama kalinya, Pertubuhan Akademi Al Bayan, Al Bayan Global Sdn Bhd dan HD Group Sdn Bhd menganjurkan rumah terbuka istimewa ‘Raya Dalam Budaya’ meraikan komuniti mualaf berbilang kaum, diserikan dengan busana unik daripada etnik dan tradisi budaya masing-masing.

Menyedari pentingnya mempromosikan Islam sebagai agama sejagat, kerjasama ketiga-tiga pertubuhan itu mendahului trend raya baharu tahun ini dengan memperlihatkan tetamu memperagakan persalinan unik mereka.

Pengerusi Pertubuhan Akademi Al Bayan, Dr Nur Mohammad Hadi Zahalan berkata, kelainan yang ditampilkan pada penganjuran itu berikutan melihat kelebihan dan kehebatan Malaysia sebagai negara majmuk dengan budaya masing-masing tetapi di bawah satu bumbung Islam.

“Sebelum ini, ramai termasuk mualaf beraya pakai baju Melayu dan kurung, tetapi kali ini, saya kata tidak.

“Kita pamerkan budaya masing-masing dalam raya bertemakan Raya Dalam Budaya, kepelbagaian budaya sambut raya Islam sebab sebenarnya setiap orang membawa budaya masing-masing.

“Raya bukan untuk sesuatu kaum sahaja, jadi kita gunakan kekuatan ini (pamer budaya bawah satu bumbung) di peringkat antarabangsa, di bawah satu bumbung Islam,” katanya.

Beliau berkata demikian pada Majlis Rumah Terbuka Hari Aidilfitri Pertubuhan Akademi Al Bayan 2023, dihadiri kira-kira 250 mualaf bangsa India, Cina, Dusun-Kadazan, Dayak dan warga antarabangsa, di Dewan Masjid Bandar Baru Enstek, di sini.

Pada majlis sama, turut dilancarkan
program bersiri Selera Rasa Mualaf yang bakal bersiaran di saluran TV Alhijrah bermula pada 14 Mei ini, jam 8 pagi, setiap Ahad.

Nur Mohammad Hadi juga berkata, idea itu juga tercetus berikutan ibunya juga seorang mualaf berbangsa Sikh-Punjabi dan sebagai anak mualaf, beliau mahu mencipta kelainan ketika musim raya, dengan memberi kesedaran bahawa mualaf tidak perlu mengubah status bangsa sebaik memeluk Islam, kerana Islam tidak pernah mengajar menolak asal-usul keturunan.

Ini kerana katanya, isu yang timbul sebelum ini adalah mereka yang belum tapi mahu memeluk Islam bimbang nama dan budaya ditolak dan ditinggalkan begitu sahaja, sedangkan ia tidak benar.

“Justeru, tahun depan kita akan cuba membawa program ini ke peringkat berskala besar, kerana sudah pun berbincang dgn beberapa jabatan mufti dan kerajaan, maka mereka (mualaf) boleh berpakaian budaya masing-masing,” katanya.

Sementara itu, beliau turut mengulas program Selera Rasa Mualaf, yang akan menyajikan 18 variasi resipi daripada berlainan budaya.

“Yang menariknya ia bukan hanya sekadar masakan tetapi didalamnya ada perkongsian
mualaf bagaimana mereka menerima hidayah Allah dan iltizam mereka dengan Islam,” katanya.

Author

Tun Puteh Wanti

View all posts

View all posts


‘Bapa Facebook’ sudah tidak lagi faham media sosial

DALAM dunia perniagaan media sosial, di mana pendapatan semakin merosot dan industri media sosial menghadapi cabaran komersial yang mendesak, satu prinsip asas perlu diketengahkan: Sesuaikan diri atau berisiko hilang dalam kekaburan, seperti nasib MySpace. Yang mengejutkan semua orang, Ketua Pegawai Eksekutif Meta, Mark Zuckerberg, memilih untuk melancarkan dua platform baharu di tengah-tengah perubahan dunia media sosial. Adakah ianya dendam peribadi terhadap Elon Musk, atau adakah dia hanya sekadar mengabaikan inovasi yang biasanya menyemarakkan kejayaan platform, dan sebaliknya memilih untuk meniru idea orang lain? Hasilnya, sayang sekali, langsung tidak cemerlang.

Di alam ini, di mana pemain media sosial baharu sentiasa berusaha untuk mencabar syarikat gergasi terkenal – Meta, di bawah pimpinan Mark Zuckerberg yang agak tidak berkarisma – secara konsisten berusaha untuk mentakrifkan semula permainan itu. Walau bagaimanapun, usaha baru-baru ini, terutamanya Threads dan WhatsApp Channels, telah menimbulkan keraguan terhadap strategi Meta dan pendekatan Zuckerberg.

Threads pada mulanya diletakkan sebagai saingan berpotensi untuk Twitter (atau kini, X), kelihatan sangat berpotensi pada mulanya. Tetapi setelah diperiksa lebih dekat, corak yang biasa pun muncul – kecenderungan Meta untuk meniru dan bukannya membuat inovasi. Threads seolah-olah meniru Twitter milik Elon Musk, tetapi kini bergelut untuk mengekalkan penggunanya. Walaupun Threads meroket kepada 100 juta pengguna dalam tempoh lima hari selepas pelancaran awal Julai, ia mengalami kehilangan lebih separuh daripada mereka dalam masa dua minggu. Zuckerberg sendiri mengakui penurunan mendadak ini, menyatakan keinginan untuk penglibatan pengguna yang berterusan. Walaupun dipuji sebagai “aplikasi yang paling pesat berkembang dalam sejarah,” sumber sebenar pengguna platform itu, mungkin dialihkan semula daripada Instagram, menimbulkan persoalan tentang kesahihannya sebagai “aplikasi pinjam paling cepat”.

Gembar-gembur sekilas ini menyebabkan Threads tidak mungkin mempunyai kesan yang berkekalan melebihi penjanaan tajuk berita media. Isu asasnya terletak pada tujuannya yang tidak jelas, atau mungkin kekurangannya. Threads tidak memperkenalkan ciri baharu atau kelebihan daya saing dan bermula dalam keadaan yang agak tidak lengkap, tiada fungsi penting yang diharapkan pada platform media sosial. Rasanya lebih seperti jelingan peribadi Zuckerberg kepada Musk, yang berpunca daripada perseteruan mereka yang telah lama berlarutan, dan bukannya usaha tulen untuk berinovasi.

Ketiadaan subjek spontan dan kontroversi – ditapis sehingga menyerupai suapan Twitter dari Korea Utara – menjejaskan lagi daya tarikan Threads.

Walau bagaimanapun, cabaran teras dengan platform Zuckerberg terletak pada penapisan. Ia bukan sekadar kawal selia kandungan malah hingga kepada kebolehcapaian platform itu sendiri. Threads pada mulanya tidak tersedia di Eropah dan bahagian lain di dunia di luar Amerika Syarikat selama berbulan-bulan selepas pelancarannya – satu kesilapan yang ketara. Zuckerberg nampaknya mengulangi kesilapan ini dengan usaha terbarunya, WhatsApp Channels. Di sini juga, Meta memilih untuk meniru daripada berinovasi, secara terang-terangan meniru ciri Saluran Telegram.

Kedua-dua Threads dan WhatsApp Channels adalah lambang kepada isu yang lebih besar – penapisan berat Meta. Walaupun matlamat mereka mungkin adalah untuk mengatur persekitaran yang “baik” dan “tersedar”, mereka secara tidak sengaja mencipta kelab eksklusif di mana hanya segelintir yang terpilih boleh berkembang maju. Bila kita menghubungi pasukan sokongan atau perkhidmatan pelanggan di projek media sosial ini selalunya membawa kepada interaksi bot automatik, yang menimbulkan persoalan tentang penglibatan kakitangan manusia di ibu pejabat Meta.

Semasa kita meneliti hasil usaha Meta ini, satu pengajaran berharga muncul: Dalam bidang media sosial, ketulenan dan keaslian harus diutamakan. Kegemaran Meta untuk meniru, ditambah dengan penapisan yang ketat, membuahkan hasil yang kurang memberangsangkan. Threads dan WhatsApp Channels berfungsi sebagai peringatan yang jelas bahawa meniru tanpa inovasi membawa kepada gembar-gembur awal yang diikuti oleh kekecewaan yang tidak dapat dielakkan. Intipati media sosial haruslah kreativiti, semangat, dan dialog terbuka, bukannya tiruan dan eksklusif semata-mata.

*Artikel asal disiarkan di rt.com

Author

Taufik Asmady Abdul Aziz

View all posts

View all posts


Naegleria Fowleri: Belum ada kes di Malaysia

KUALA LUMPUR: Malaysia setakat ini tiada kes jangkitan Naegleria Fowleri atau dirujuk sebagai ‘ameba pemakan otak’ namun rakyat dinasihatkan berwaspada dan mengambil langkah sewajarnya ketika ingin melakukan aktiviti di kawasan air tawar.

Ketua Pengarah Kesihatan, Tan Sri Dr Noor Hisham Abdullah, dalam kenyataan hari ini berkata, ini termasuklah mengelakkan diri daripada menggali atau mengusik apa-apa sedimen yang berada di dasar tasik, kolam atau sungai memandangkan habitat ameba berada di situ.

Selain itu, orang ramai dinasihatkan agar mengelakkan aktiviti seperti menyelam, melompat ke dalam air yang mana air mungkin dicemari oleh ameba yang boleh memasuki rongga hidung secara terus.

“Langkah lain ialah mencuci badan dengan air yang terawat dan sabun selepas melakukan aktiviti di dalam air dan segera mendapatkan rawatan apabila mengalami demam, sakit kepala, muntah atau kekakuan leher secara tiba-tiba terutamanya selepas melakukan aktiviti dalam air,” katanya.

Naegleri Fowleri ialah ameba termofilik atau organisma sel tunggal protozoa yang boleh ditemui di seluruh dunia terutamanya dalam habitat air tawar seperti tasik, kolam, sungai, mata air panas serta dalam tanah dan boleh menyebabkan jangkitan otak yang teruk iaitu Primary Amoebic Meningoencephalitis (PAM) yang membawa maut.

Ameba Naegleri Fowleri juga dikenali sebagai ‘ameba pemakan otak’ kerana berupaya menyebabkan kerosakan kepada otak melalui jangkitan sistem saraf tunjang dan berupaya untuk masuk ke dalam badan manusia melalui hidung semasa aktiviti berkaitan air tawar.

Semalam, Korea Selatan telah melaporkan kes pertama jangkitan itu membabitkan seorang lelaki warga tempatan berusia lingkungan 50-an yang meninggal dunia pada 21 Disember selepas menetap selama empat bulan di sebuah negara Asia Tenggara sebelum kembali ke republik itu pada 10 Disember lepas.

“Kementerian Kesihatan (KKM) akan terus memantau rapi situasi jangkitan Naegleria Fowleri di dalam dan luar negeri dari semasa ke semasa bagi menjamin kesihatan dan kesejahteraan rakyat.

“Selain itu, KKM juga komited dalam memberikan informasi yang tepat dan responsif sekiranya terdapat perkembangan terbaharu tentang penyakit tersebut,” kata Dr Noor Hisham.

Menjelaskan lanjut, beliau berkata gejala PAM pada peringkat awal menyerupai gejala meningitis yang disebabkan oleh bakteria atau virus lain seperti sakit kepala, demam, loya, atau muntah.

Katanya, gejala yang lebih serius seperti kekakuan leher, kekeliruan, kurang kesedaran terhadap orang serta sekeliling, sawan, halusinasi dan koma juga boleh berlaku dan kebiasaannya, gejala ini muncul sekitar lima hari selepas jangkitan (tempoh inkubasi) dan seawal satu hari atau selewat-lewatnya 12 hari selepas dijangkiti.

“Keadaan pesakit juga boleh bertambah teruk dengan cepat iaitu dalam tempoh lima hari dan kematian boleh berlaku dalam tempoh satu hingga 18 hari daripada onset gejala,” katanya.

Menurut Dr Noor Hisham, penyakit tersebut didiagnosis melalui pengesanan asid nukleik Naegleria Fowleri dalam cecair tulang belakang atau tisu otak individu yang dijangkiti dan rawatannya adalah dengan pemberian gabungan ubat-ubatan namun sangat terhad disebabkan perkembangan penyakit berlaku sangat cepat. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


‘Allahuakbar boleh menangis!’ – Duit pencen atuk digunting cucu

CYBERJAYA: Malang tidak berbau, itulah yang menimpa seorang warga emas lelaki apabila cucunya menggunting duit pencennya untuk dijadikan barang mainan.

Menerusi hantaran seorang wanita dikenali Manja Juwita, yang kini tular di Facebook, difahamkan duit itu digunting untuk dibuat mainan ‘masak-masak’.

Lebih memeningkan keadaan apabila gambar yang dimuat naik wanita itu memaparkan bekas dipenuhi dengan not wang bernilai RM10 dan RM50 yang telah digunting.

“Musim cuti sekolah ni cucu duduk rumah kena jaga, jangan biarkan dia berseorangan.

“Habis duit pencen atuk dia gunting dikatanya nak buat main masak-masak,” tulisnya dalam hantaran tersebut.

Menjengah di ruangan komen, rata-rata warga net turut bersimpati akan nasib yang dialami lelaki berkenaan.

Malah, ada juga yang terhibur dengan gelagat si kecil itu yang disifarkan terlebih kreatif.

“Allahuakbar boleh menangis atuk,” komen netizen.

“Kalau anak kena sepak jatuh tangga dah tapi cucu tak pa, tok wan ada banyak lagi duit,” seloroh seorang lagi netizen.

“Anak-anak sekarang kreatif. Mereka meneroka segala apa yang ada di sekeliling. Perkembangan psikomotor turut berperanan dlm proses untuk mengadaptasi benda-benda yang mereka sentuh. Pengalaman yang mereka lalui semasa kecil akan menjadi moment indah dlm hidup mereka. Bak kata pepatah., pengalaman tidak dapat dibeli dengan wang ringgit,” tulis warga net.

Author

Diyana Rahip

View all posts

View all posts


Anthony Loke ‘undercover’ lagi, tinjau keadaan dan perkhidmatan di TBS

CYBERJAYA: Menteri Pengangkutan, Anthony Loke Siew Fook sekali lagi membuat tinjauan perkhidmatan pengangkutan awam dengan samaran sebagai orang awam di Terminal Bersepadu Selatan (TBS) pada Khamis petang.

Ahli Parlimen Seremban itu berkongsikan tinjauan beliau bersama dua orang pembantunya terhadap perkhidmatan KTM Komuter dan keadaan di TBS itu menerusi hantaran di Facebooknya.

Menurutnya, beliau akan berjumpa dengan pihak pengurusan Keretapi Tanah Melayu Berhad (KTMB) dalam masa terdekat bagi membincangkan penyelesaian masalah pengangkutan awam tersebut.

“Saya menerima banyak maklum balas daripada media sosial berkenaan perkhidmatan Komuter dan masalah mencetak Pas Masuk Bas di TBS.

“Saya akan berjumpa dengan pihak pengurusan KTMB dalam masa terdekat untuk membincangkan cara untuk menambah baik dan menambah kekerapan perkhidmatan komuter,” katanya.

Tambahnya, beliau juga faham kekangan operasi yang dihadapi KTMB itu adalah berkait dengan Projek Landasan Berkembar Lembah Klang (KVDT).

“Saya faham bahawa KTMB menghadapi pelbagai kekangan operasi yang disebabkan oleh projek menaik taraf landasan KVDT1 yang masih belum siap dan KVDT2 yang tergendala.

“Saya juga akan berjumpa dengan pihak pengurusan TBS untuk membincangkan kesiapsiagaan untuk menguruskan jumlah penumpang yang ramai pada hujung minggu dan musim perayaan,” katanya lagi.

Untuk rekod, sebelum ini, beliau membuat tinjauan mengejut terhadap keadaan sebenar ‘perkhidmatan transit aliran ringan’ (LRT) bagi laluan Kelana Jaya dengan samaran pada 5 Disember lalu iaitu sehari selepas mengangkat sumpah jawatannya.

Author

Faridah Amiratul

View all posts

View all posts


Mahkamah rayuan kekal 10 tahun penjara pemandu teksi seludup warga Indonesia

PUTRAJAYA: Mahkamah Rayuan hari ini mengekalkan hukuman 10 tahun penjara ke atas seorang pemandu teksi yang mengaku bersalah menyeludup 24 imigran warga Indonesia.

Hakim tiga panel terdiri daripada Datuk Hanipah Farikullah, Datuk Wira Ahmad Nasfy Yasin dan Datuk Nordin Hassan menolak rayuan Zulkifli Muhamad untuk mengurangkan tempoh hukuman penjaranya.

Zulkifli, 57, mengaku bersalah di Mahkamah Tinggi atas kesalahan menyeludup imigran di Ladang Kurnia, Bandar Penawar, Kota Tinggi, Johor pada 8 malam, 11 April, 2020 dan dijatuhkan hukuman 10 tahun penjara bermula dari tarikh tangkapan pada 16 April, 2020.

Beliau didakwa di Mahkamah Tinggi Johor Bahru bersama enam individu lain atas kesalahan itu. Zulkifli dan empat individu mengaku bersalah, manakala dua lagi tertuduh meminta dibicara.

Menurut fakta kes, Zulkifli membawa warga Indonesia itu daripada sebuah rumah yang digunakan sebagai tempat transit sebelum menghantar mereka pulang ke negara asal dengan sebuah bot, selepas imigran terbabit membayar sejumlah wang.

Kesemua warga Indonesia itu didakwa di mahkamah kerana tidak mempunyai dokumen yang sah dan masing-masing dihukum penjara dua tahun. Mereka dihantar pulang ke Indonesia setelah selesai menjalani hukuman.

Zulkifli diwakili peguam, Bustaman Menon Abdul Hamid Menon manakala Timbalan Pendakwa Raya How May Ling hadir bagi pendakwaan. – BERNAMA


Kerajaan bincang selaras isu beras, cadangan gred tunggal beras putih – Mat Sabu

KEPALA BATAS: Kerajaan akan mengadakan perbincangan lanjut berhubung cadangan Gabungan Pengilang Beras Malaysia supaya mewujudkan hanya satu gred tunggal untuk beras putih.

Menteri Pertanian dan Keterjaminan Makanan (KPKM), Datuk Seri Mohamad Sabu berkata, perkara itu masih di peringkat cadangan dan pihaknya perlu meneliti setiap perkara yang dikemukakan sebelum ia diputuskan.

Katanya, selain kementeriannya, perbincangan bersama itu turut melibatkan Kementerian Kewangan, Kementerian Ekonomi dan Kementerian Perdagangan Dalam Negeri dan Kos Sara Hidup (KPDN), bagi menyelaras berkenaan isu padi dan beras.

“Kita akan berbincang lagi dengan gabungan itu, dengan kementerian dan juga dengan kementerian- kementerian lain seperti Kementerian Ekonomi, KPDNK, Kementerian Kewangan.

“Sekurang-kurangnya empat kementerian akan terlibat bagi membincangkan mengenai isu berkaitan menyelaraskan hal padi ini, pada masa akan datang,” jelasnya pada sidang media di sini malam tadi.

Beliau berkata demikian ketika diminta mengulas mengenai cadangan mewujudkan hanya satu gred tunggal untuk beras putih dan tidak perlu lagi menggunakan label Beras Putih Tempatan dan Besar Putih Import seperti kelaziman.

Pengerusi Gabungan Pengilang Beras Malaysia, Marzukhi Othman berkata, langkah itu penting untuk memastikan tiada sebarang manipulasi di peringkat pemborongan sekali gus dapat mengelakkan pengguna daripada tertipu dengan beras yang dibeli.

Katanya, industri padi beras negara mampu menjadi lebih stabil dan harmoni sekiranya ada gred tunggal beras putih dengan pemain industri termasuk pesawah, pengilang, pemborong dan peruncit dapat menguruskan tanggungjawab masing-masing secara lebih terkawal dan terancang.

Terdahulu, Mohamad yang juga Presiden Parti Amanah Negara hadir merasmikan Mesyuarat Tahunan Parti Amanah Kawasan Kepala Batas di Penaga. – Astro Awani

Author

Media Variasi

View all posts

View all posts


Rogol remaja 14 tahun: Kertas siasatan penceramah bebas dirujuk Timbalan Pendakwa Raya esok

PUTRAJAYA: Kertas siasatan terhadap seorang penceramah bebas yang didakwa  merogol seorang remaja berumur 14 tahun akan diserahkan kepada Pejabat Timbalan Pendakwa Raya, esok, untuk tindakan selanjutnya.

Ketua Polis Kuala Lumpur, Datuk Azmi Abu Kassim berkata,setakat ini siasatan masih dijalankan mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.

“Ada sedikit lagi kenyataan yang perlu kita kumpul tetapi saya percaya esok kita boleh rujuk kertas siasatan ini ke pejabat Timbalan Pendakwa Raya,” katanya kepada pemberita selepas menutup Latihan Dalam Perkhidmatan Pengenalan dan Pengendalian Bot Kontinjen Kuala Lumpur, di sini, hari ini.

Penceramah tersebut ditahan di Ibu Pejabat Polis Daerah Kuala Selangor pada 18 Julai lepas itu kini direman di Ibu Pejabat Polis Kontinjen Kuala Lumpur selama empat hari bermula Ahad lalu.

Kes itu diserahkan kepada Polis Kuala Lumpur pada 23 Julai lepas untuk siasatan lanjut berhubung kejadian rogol yang dilaporkan turut berlaku di Kuala Lumpur.

Media sebelum ini melaporkan terdapat empat laporan polis berhubung kes berkenaan iaitu dua di Selangor dan masing-masing satu di Kuala Lumpur dan Perak. – BERNAMA


UNDIAN

Patutkah pemimpin negara atau negeri dilarang bercuti ke luar negara ketika bencana banjir melanda negara?

 Ya
 Tidak

View Results

Author

Admin-MV

View all posts

View all posts


MotoGP: RCB dan KTM uji projek klac mekanikal

PEMINAT sukan permotoran khususnya motosikal, pasti sudah biasa mendengar jenama Racing Boy (RCB).

Racing Boy merupakan jenama yang mengeluarkan bahagian dan aksesori ‘after market’ untuk motosikal.

Untuk pengetahuan umum, RCB turut bekerjasama dengan pengeluar MotoGP iaitu KTM dalam menghasilkan sistem klac mekanikal yang setaraf Yamaha, Honda, Ducati dan Aprilia menggunakan sistem Klac Hidraulik untuk jentera mereka.

Menurut laporan Tarmac Sports, projek sistem klac mekanikal ini telah bermula pada pertengan tahun lepas selepas berapa pereka casis dan jurutera casis KTM Factory menghubungi RCB untuk merealisasikan projek berkenaan yang akan digunakan pada jentera mereka bagi musim 2023.

Selepas mendapat kata sepakat daripada kedua-dua pihak, RCB berjaya mengeluarkan enam jenis klac mekanikal baharu khas untuk kegunaan KTM dan GasGas.

Bahagian baharu itu berjaya dihantar ke KTM Factory sebelum sesi ujian di Valencia tahun lepas.

Antara pelumba yang telah menguji klac mekanikal berkenaan adalah Dani Pedrosa, seorang pelumba legenda yang kini memainkan peranan sebagai pelumba uji cuba untuk KTM Factory.

Sebelum ini, RCB juga bekerjasama dengan KTM dengan membekalkan pelindung brek dan beberapa lagi bahagian untuk jentera KTM. Selain itu, RCB turut membekalkan bahagian-bahagian jentera berkualiti tinggi yang dihasilkan di Puchong, Selangor itu untuk kegunaan jentera Moto2 dan Moto3.

Dengan keputusan sesi ujian yang baik di litar Sepang, KTM masih belum memutuskan untuk menggunakan klac mekanikal atau hidraulik untuk musim 2023.

Author

Muhammad Nor Fadzly Mahat

View all posts

View all posts


Biar MT putuskan mahu berunding atau tidak dengan PAS – Ismail Sabri

KUALA LUMPUR: Keputusan sama ada pintu rundingan antara UMNO dan PAS ditutup atau tidak, hanya boleh ditetapkan oleh Majlis Tertinggi (MT), kata Naib Presiden UMNO Datuk Seri Ismail Sabri Yaakob.

Beliau yang juga Perdana Menteri berkata perkara itu mungkin akan dibawa ke mesyuarat MT yang akan datang.

“Kita serah kepada MT, kita dengar pandangan daripada semua pihak, UMNO ini memang macam itu, kita terbuka…sesiapa sahaja boleh beri pandangan, akhirnya dari segi keputusan parti, ia akan ditentukan oleh Majlis Tertinggi.

“Jadi kita tangguh mesyuarat hari Sabtu, malam minggu ini dan akan ditangguhkan kepada tarikh yang akan diumumkan oleh Setiausaha Agung UMNO (Datuk Seri Ahmad Maslan). Jadi mungkin perkara itu boleh dibawa di dalam mesyuarat MT yang akan datang,” katanya ketika ditemui selepas Majlis Kemuncak Semarak Patriotik Institusi Pengajian Tinggi 2022 di sini hari ini.

Beliau berkata demikian ketika diminta mengulas laporan media berkenaan MT UMNO disaran menutup pintu rundingan dengan PAS berkaitan hala tuju 27 kerusi Parlimen yang didakwa kritikal untuk menghadapi Pilihan Raya Umum ke-15 (PRU15).

Malam tadi, Ismail Sabri berkata perjumpaan lima pemimpin tertinggi UMNO bagi membincangkan berkenaan PRU15 yang dijadual Sabtu ini ditangguh ke satu tarikh yang akan diumumkan kemudian.

Menurutnya ia susulan pemakluman daripada Setiausaha Agung UMNO bahawa Mesyuarat MT Khas yang dijadual pada hari sama ditangguh. – BERNAMA


DAP tuntut Peguam Negara jelaskan isu DNAA Zahid

KUALA LUMPUR: Peguam Negara yang baru dilantik, Datuk Ahmad Terrirudin Mohd Salleh dituntut memberi penjelasan lanjut, berhubung keputusan melepas tanpa membebaskan (DNAA) Datuk Seri Dr Ahmad Zahid Hamidi daripada 47 pertuduhan berkait Yayasan Akalbudi.

Pengerusi DAP, Lim Guan Eng berkata, penjelasan lebih lanjut akan dapat meyakinkan rakyat kerana kerajaan perlu mengakui banyak pihak tidak berpuas hati termasuk Majlis Peguam terhadap keputusan berkenaan.

Ahli Parlimen Bagan itu juga berharap kerajaan memberi tempoh setahun untuk menyempurnakan pemisahan kuasa antara Pendakwa Raya dan Peguam Negara.

“Hanya langkah seperti itu akan dapat meyakinkan rakyat bahawa reformasi masih membara bukan seperti dilaungkan pihak tertentu.

“Sudah tentu dengan adanya jawatankuasa ditubuhkan akan dapat meyakinkan rakuat mengenai niat baik Kerajaan Perpaduan,” katanya seperti dilapor Berita Harian.

Beliau berkata demikian ketika membahaskan usul Kajian Separuh Penggal Rancangan Malaysia Ke-12 (RMK12) di Dewan Rakyat, pada Rabu.

Sementara itu, Datuk Dr Radzi Jidin (PN-Putrajaya) yang bangkit mencelah, bertanyakan Guan Eng sam ada ada beliau menjangkakan Pendakwa Raya dan Peguam Negara akan ditukar jika Barisan Nasional (BN) menang Pilihan Raya Umum Ke-15 (PRU15), seperti dikatakan Datuk Seri Mohamad Sabu (PH-Kota Raja) sebelum PRU15 berlangsung.

Guan Eng dalam jawapannya berkata, Peguam Negara yang dilantik oleh kerajaan lalu dikekalkan oleh Kerajaan Perpaduan.

Beliau turut membidas Radzi supaya tidak mengamalkan sikap pilih kasih dalam isu berkenaan.

“Bila kita kekalkan lantikan kerajaan lama, kenapa tidak bising, hanya bising bila tidak berpihak pada anda… jangan berpolitik di sini, ini tidak guna, tidak bawa kebaikan pada negara,” katanya.

Author

Fazleen Safina Abd Jamil

View all posts

View all posts